text:
DI SCJAS IN SCJAS: I TARAMOTS INTE STORIE FURLANE. An 1117: il taramot plui grant di Europe
Puedial mai jessi sugjestîf il Montafin? Cuant che lis fuarcis de Nature inte lôr potence a ufrissin al Om, piçul e cence peraule, un spetacul che al inglace il sanc fin dentri lis venis? Par chei che lu vivin in prime persone sigûr di no! Pluitost, al à dut il savôr de Tragjedie, cul colôr de Pôre e l’Insgrisulâsi de Muart. Ma leint lis cronichis che nus contin il Grant Scjas dai 3 di Zenâr dal 1117 (cronichis monastichis in particolâr, scritis un pôc in ducj i paîs coinvolts di chest colp trement), di sigûr o restìn incantesemâts: si trate di un dai taramots plui impuartants che la Europe e vedi mai vivût.
Di sigûr, al è il prin a jessi documentât cun precision di riferiments in contemporanie di plui bandis. Probabilmentri, la fuarce e la energjie discjadenade des lidrîs plui profondis de tiere e fo esaltade dal fat che lis scossis si sedin incjadenadis insiemi une su chê altre, intune golaine diaboliche che e cjapave vie vie plui fuarce: di Auguste, pes Gjermaniis, e lave sdrondenant jù pal Ducât de Carinzie, sdrumant il Patriarcjât di Aquilee, lis citâts di Verone e di Milan, devastant insiemi dute la antighe Langobardie e smicjant ancje plui di cualchi comunitât in Toscane, tant che Pise, juste par nomenânt une. Intai documents, che pardabon a meretaressin di jessi publicâts pe fuarce des imagjins che nus regalin, si contin robononis che tu disaressis vignudis fûr di un libri fantastic di liendis e di aventure. Lis ondis de Lagune di Maran si saressin alçadis come un mûr di aghe par gloti i paîs de riviere: un maremot, in definitive, che al varès scancelade par simpri le comunitât di Malamocco; a Vignesie la eruzion di une bugade velenose di solfar e varès pandût la presince dal Diaul daûr di un disastri tant grant; i flums si saressin alçâts par aiar, par tornâ a colà jù di bot in tal lôr jet, cun grant spavent di ducj chei ju cjalarin mateâ in chel mût.
Vie pe Patrie si saressin viodûts nûi di fûc colorâts di sanc, di sigûr sburtâts intal aiarat neri di un demoni. E cualchi ploiade di sanc e sarès colade ancje vie pes campagnis. Lis muracis dal Cjistiel di Glemone a vignirin jù cuntun grant sclop, rondolant fin parsore des cjasis dal borc che al steve rimpinât sot di lôr; e ancje a Cividât i mûrs di difese meridionâi e ben dôs toratis a forin sdrumadis par tiere. Patriarcje in chel àn al jere Vodalrì I di Eppenstein, un om di clare fame, preseât inte cort dal Imperadôr e ancje tignût in bon dal Pape. Al fo lui a dâi une grande sburtade ae costituzion di une rêt di munistîrs e di badiis propite tant che conseguence e rispueste al grant scjas: Ossiach, Mueç, Sittich, insiemi cuntune straordenarie cressite dal Cjapitul di Cividât. Une pensade mighe di pôc. Parcè che propite chê rêt di Fede, Sapience, Culture, e fo la grande responsabile di une circolazion di libris manuscrits, di oms e di ideis inte nestre Patrie. Ce insegnament vivarôs e grant: un scjas come che no si veve mai sintût prime al devaste paîs, cjistiei, monuments e muracis. Par tignî insiemi ce che al restave, chel Patriarcje stirian al pense di meti man a une rivoluzion culturâl grandiose, che e fasarà de nestre Patrie il zardin plui invidiât di dute la Europe. ❚
✒ Agnul Floramo


c: text/html

text:
PERSONAÇ STORIC. Dree Maron
Dree Maron (Pordenon 1474 - Rome 1527), di zovin al fo mestri di gramatiche in Vençon e in Glemone. Lis cronichis lu definissin un dai plui innomenâts leterâts dal so timp, tant che a scrivin di lui cun grande amirazion il poete talian Lodovico Ariosto e ancje il storic Pauli Giovio, tal so compendi su lis vitis dai oms plui impuartants de sô ete. Umanist, cjantôr, poete, Maron al fo cussì tant brâf che il cardinâl Ippolito d’Este lu volè inte Cort di Ferrare, e il pape Leon X de’ Medici prime e po dopo Clemente VII a Rome. A disin di lui che al jere straordenari a inventâsi sul moment poesiis par latin in metriche perfete. La straordenarie e rarissime edizion de Hypnerotomachia Poliphili* publicade inte buteghe di Aldo Manuzio intal Dicembar dal 1499, e puarte intal frontespizi un epigram latin firmât di lui. (*romanç alegoric dal 1500 restât famôs, ndr). ❚

robotstxt: allowed

filter: keep


text:
IPSE DIXIT. A à n dit de lenghe furlane
Lis datis jenfri parentesi taronde si riferissin al an di composizion o publicazion de opare citade. Lis datis jenfri parentesi cuadrade si riferissin al an che al fâs riferiment il contignût des citazions stessis.
***
“Al par al Mont chu cui chu scrif in rime/ al sei tignut a falu par Toscan;/ Seij pur chui cu compogn Napolitan, Lombard o d’altre tiarre o d’altri clime./ Io l’hai par un abùs, parcè ch’un stime/ Che chel cil sool seij rich e vebi a man/ Dut chel di biel chu ghiaat in cur human/ Ni chu ad altri Parnaas mostri la cime.// Io no soi di paree che in tal Friul/ La frase sei mior, sint sparnizade/ Di talian, frances e spagnul:/ Par chest l’historie ven tant amirade,/ Lu mont è biel, havint par cui chu vuul/ Tante varietat in se sierrade.//”
(I pâr al Mont che che cui che al scrîf in rime/ al vedi di fâlu dome par Toscan;/ Che al sedi pûr, cui che al compon, Napoletan,/ Lombart o di altre tiere o di altri clime./ Par me al è un abûs, par vie che si stime/ che dome chel cîl (toscan) al sedi siôr e sovran / di dut ce che di biel si cjate tal cûr uman,/ e che in nissune altre lenghe si puedin scrivi poesiis (e che a nissun altri Parnâs i mostri la sô cime).// Jo no intint che in Friûl/ la lenghe e sedi miôr, jessint sparniçade/ di Talian, di Francês e di Spagnûl:/ se al è un motîf che la storie e je tant amirade,/e il mont al è biel, al è par vie che, par cui che al vûl/ al à dentri di se une grande varietât di elements diferents.//)
Girolamo Sini (seconde metât dal 1500) ❚
✒ Vielm


text:
Fâs sù ancje tu il Mac di Sant Zuan. Tra lis cerimoniis dal solstizi di Istât, la fieste di Sant Zuan e je tra lis plui antighis
Ai 24 di Jugn, la dì di Sant Zuan, di buine matine in Cjargne la int e baline pai cjamps a cjapâ sù rosis. Une usance antighe, leade aes cerimoniis dal solstizi di Istât. Daspò, a jespui, in glesie si fâs benedî i macs ornâts di tancj colôrs e savôrs. Tornâts a cjase, ognidun al picje il so mac benedet in tal puest che i ven destinât, in gjenar tal solâr, par brusâlu tal câs che il trist timp al menaci la campagne. A son secui che si rinove cheste pratiche, ancje se a son simpri mancul chei che si cjatin di prime ore sui prâts a condividi cheste esperience, miscliçade a une dimension tra il sacri e il profan. Rît di divignince indoeuropeane e celtiche, leât aes fuarcis dal fûc, dal soreli, de aghe, de tiere e des jerbis, la usance e je stade assorbide de glesie latine che e à cjapât a simbul la rosade dai cjamps tant che aghe benedete dal batisim di Sant Zuan.
la sielte des jerbis e des rosis e je fondamentâl par vê un bon mac, che al funzioni cuintri disgraciis, maliis e malatiis di ogni sorte. Jerbis medisinâls, flôrs aromatics, come un ram di felet, sparc di mont, la rose di Sant Zuan, cumin, rude, malve, savût e cetantis altris plantis. Un tic al reste tal mac, il rest si lu dopre par tisanis, vuelis, balsims, par curâ il mâl di stomi, i gnerfs, lis scotaduris, i dincj, fintremai i dispiets dai sbilfs e la tristerie des striis.
o volìn rievocâ cheste usance cu lis peraulis di pasolini, imagjinant un mont salvadi e pûr, cul desideri che al torni: «Li fantatis a van crotis ta l’ort, / la luna di San Zuan a li monda. / Sot dal milussâr a si pognin crotis / vuardant li stelis spierdudis e il nûl». E un libri: Il Mac di San Zuan a Cercivento. Piante e fiori tra magia, sacralità e terapia popolare di Domenico Molfetta. ❚
_______
La lungje gnot des plêfs in Cjargne, tra musiche, art e cusine cu lis jerbis
La seconde edizion de rassegne di musiche corâl La lungje gnot des plêfs in Cjargne, in programe ai 25 e 26 di Jugn tes dîs plêfs storichis des foraniis cjargnelis, e met dongje di dîs concierts, dîs degustazions di plats cu lis jerbis di stagjon. Si met duncje insiemi la storie rapresentade de bielece e unicitât des plêfs cu la musiche corâl - de polifonie antighe ae contemporanie, dai cjants cults ai popolârs - e la tradizion de cusine cjargnele di stagjon.
Ai visitadôrs ur sarà cussì regalade une esperience uniche e multisensoriâl, pai voi, pe bocje e pes orelis. Tra i côrs ospits, il Côr de Cjamare Sloven, il Côr Polifonic di Rude, il Côr dal Friûl Vignesie Julie e la Orchestre di Sant Marc, Il Côr Panarie di Dartigne, La Reverdie e altris. Tra i plats, preparâts dal consorzi di ristoradôrs cjargnei riunîts inte clape Gusto Carnia: gnocs di patatis riplens di jerbis, i cjarsons cu la mente, la fritule di prât suntun jet di cerfuei e tantis altris bontâts a km zero. ❚
✒ Alessio Screm


text:
Propit di chi a son partîts apei a Mosche par che e mandi l’esercit a protezi la popolazion russe di cheste aree. Il prin di Març il Parlament rus al à dite di sì al intervent dal esercit in Ucraine in câs di atacs ae popolazion russe. Intant in Crimee lis trupis russis no son restadis intes lôr casermis, cemût che a domandavin lis gnovis autoritâts ucrainis, ma a controlin part dal teritori e al somee che la plui part dai reparts armâts ucrains presints inte penisule si vedin dâts dongje o a vedin consegnât lis armis aes miliziis filorussis. Se l’esecutîf ucrain al domande la protezion di NATO e ONU, la Russie e va dilunc a menaçâ un intervent diret se si doprarà la violence cuintri de popolazion russe. La comunitât tatare de Crimee, invezit, si è mostrade a pro dal gnûf guvier ucrain e no son mancjâts i moments di tension cui ativiscj rus.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
08/03/14
Crimee: pronts a distacâsi de Ucraine, domandât l’intervent rus
Propit di chi a son partîts apei a Mosche par che e mandi l’esercit a protezi la popolazion russe di cheste aree. Il prin di Març il Parlament rus al à dite di sì al intervent dal esercit in Ucraine in câs di atacs ae popolazion russe. Intant in Crimee lis trupis russis no son restadis intes lôr casermis, cemût che a domandavin lis gnovis autoritâts ucrainis, ma a controlin part dal teritori e al somee che la plui part dai reparts armâts ucrains presints inte penisule si vedin dâts dongje o a vedin consegnât lis armis aes miliziis filorussis. Se l’esecutîf ucrain al domande la protezion di NATO e ONU, la Russie e va dilunc a menaçâ un intervent diret se si doprarà la violence cuintri de popolazion russe. La comunitât tatare de Crimee, invezit, si è mostrade a pro dal gnûf guvier ucrain e no son mancjâts i moments di tension cui ativiscj rus.


text:
Aghe
La aghe e cjape tantis formis in nature. La cognossin, cemût che o sin usâts a viodile, come un licuit naturâl cence colôr, cence savôr e cence odôr che al covente pe vite su la tiere. Al sô stât solit si clame glace, al sô stât aeriforme si clame vapôr di aghe.
La aghe, diferentementri de gran part di altris sostancis, pes cualis la forme solide a je plui penze di chê licuide, la glace a je mancul penze de aghe licuide. La densitât de aghe e je massime a 4 °C. Chest fat al ven parcè che il volum de aghe al aumente cul sbassâsi de temperadure, cun che che e cale la densitât. La aghe no si po sostituîle inte gran part da lis sôs utilizazions e no conven puartâle a une distance plui di cualchi centenâr di chilometris. Par colpe de incressite de popolazion mondiâl la disponibilitât di aghe potabil par persone a je daûr a calâ, il probleme des risiervis al po jessi risolt cuntune plui buine distribuzion e cul strassâ di mancul. Par chest la aghe a je une risorse di impuartance strategjiche in gran part dal mont. Inte filosofie antighe, cun fûc, tiere e aiar, al è un dai cuatri elements che a componin l'univiers. Lis religjons a sintin la aghe come un element di purificazion: esemplis a puedin jessi il batisim cristian e i bagns rituâi dai ebreus e intal Islam.
Te lenghe furlane la aghe e je presinte cun variis detulis: Cui che al è stât scotât de aghe cjalde al à pôre de frede, Aghe che côr no puarte sporc, Aghe passade no masane plui. Inte mitologje furlane e je presinte la agane, une sorte di strie di aghe.


text:
Informazion, intratigniment, memorie storiche e sperimentazion. Chês che si pues calcolâlis lis coordenadis di riferiment gjenerâls de ativitât di Radio Onde Furlane si palesin ancjemò plui a fuart dal solit dentri de programazion dai 15 di otubar.
Cuntune parafrasi dal titul di une cjançon di Sergio Caputo e cuntun riferiment al non de etichete discografiche nassude in bande de ‘radio libare dai furlans’, la zornade di doman si podarès definîle Une sabide furlane… fuarte.
Cun di fat, dopo de prime edizion dal Gjornâl radio e dal Meteo, a 8.30 si scree une gnove trasmission, che il so titul al è Friûl_Furlanija_Friaul_Friuli. L’Europa batte dove la lingua duole.
Il program al fâs part dal progjet Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane, metût adun de bande de associazion di promozion sociâl e culturâl KLARIS cul contribût de Provincie di Udin, cun chê di proponi ocasions di cognossince e di riflession sul pluralisim linguistic e culturâl, sui dirits linguistics, su la citadinance europeane su la relazion tra unitât europeane, diversitât culturâl, partecipazion civiche e autonomiis teritoriâls.
L’argoment de prime pontade al è chel de prime cjolte di posizion uficiâl de bande dal Parlament european in cont de tutele des minorancis, de promozion des lenghis minoritariis e de garanzie dai dirits, la Risoluzion suntune Cjarte des lenghis e des culturis regjonâls e suntune Cjarte dai dirits des minorancis etnichis, fate buine juste 35 agns indaûr, ai 16 di Otubar dal 1981, e cognossude ancje cul non dal so reladôr, l’eurodeputât socialist Gaetano Arfè.
Si fevelarà di chê Risoluzion e dai siei contignûts e dal contest storic, politic e sociâl di dulà che e je vignude fûr, tra la crisi dal stât nazionâl, la incressite de dibisugne di democratizazion a ducj i nivei istituzionâi e teritoriâi, il cussì clamât ‘revival etnic’ e la gnove fase di avanzament dal procès di integrazion continentâl rapresentade des primis elezions europeanis.
Dopo de rassegne stampe di In dì di Vuê, e je proviodude la seconde pontade di Friûl SotSore, la serie speciâl de rubriche setemanâl di aprofondiment gjornalistic Dret & Ledrôs, dedicade al taramot dal 1976 cun chê di recuperâ, cence retoriche, la memorie di chê solidarietât che il taramot al à discjadenât dentri e fûr dal Friûl, des mobilitazions, des lotis popolârs e des esperiencis di autoguvier dal bas.
Ancje in chest câs e je une conession fuartonone tra storie e atualitât: cussience, solidarietât, mobilitazion e autoguvier a coventin ancje in dì di vuê.
Dentri di chest apontament di Friûl SotSore si fevelarà soredut di ricostruzion tra Regjon, Comuns e Stât. Pe ocasion Mauro Missana e Giorgio Cavallo a metaran dongje lis testemoneancis di Roberto Dominici, za assessôr regjonâl Dc pe ricostruzion, di Franceschino Barazzutti, za sindic di Cjavaç e conseîr regjonâl Pdup e cumò president de Associazion dai Sindics de ricostruzion, di Roberto Jacovissi, assessôr regjonâl MF a Glemone, di Armando Angeli, in chê volte referent de Dc pe ricostruzion tal Friûl ocidentâl, e di Giulio Colomba, che al jere in parlament, deputât dal Pci.
A trê dopo di misdì al sarà un altri apontament di gale, che al mostre la vivarositât e la normalitât de lenghe furlane: la direte de partide di balon di prime Categorie tra Serenissima Pradaman e Union Martignà.
Onde Furlane si pues scoltâle sui 90 Mhz te plui part dal Friûl, sui 90.2 Mhz in Cjargne e in dut il mont su internet ae direzion www.ondefurlane.eu.
Cun di plui, dongje che in modulazion di frecuence e in internet, si pues scoltâle su smartphone, Iphone, tablet e Ipad, doprant la aplicazion specifiche che si le discjame de rêt daûr des indicazions che si cjatin ae direzion www.ondefurlane.eu.


text:
Une brute gnove pe culture furlane. Magari cussì no, al è muart Renzo Balzan, une des figuris plui impegnadis e plui coerentis inte ativitât di promozion de identitât e des lenghis dal Friûl.
Dal 2004 al jere il dean de Union Scritôrs Furlans che al veve contribuît a fondâ ancjemò intal 1982 adun cun oms tant che Agnul Pitane, Antoni Beline, Celso Macôr e Riedo Pup.
Al curave zaromai di agns ‘Gnovis Pagjinis Furlanis’, la storiche riviste de Union, in plui di jessi fondadôr e diretôr dal mensîl Ladins dal Friûl. Al veve colaborât ancje cun cetantis rivistis furlanis e no dome, cun TeleAltoBût e cun Radio Onde Furlane.
Al à scrit cetancj libris che a van de poesie ae prose narative, de cronache politiche e culturâl aes tradizions popolârs. Tra i siei titui plui innomenâts al è ‘Liende di Agane e atris contis’.
Cu lis sôs oparis al veve vinçût, ancjemò tal 1983, il premi S. Simon e, intal 1987, la sezion pes contis dal Premi Friûl.
La sô ativitât di scritôr e di promotôr de culture furlane lu àn puartât ancje a cjapâ intal 1993 il premi ‘Nadâl furlan’.
Renzo Balzan al jere nassût intal 1943 a Felet, ma dal 1966 al viveve in Cjargne là che al jere un dai animadôrs de associazion Cjargne Culture e de Universitât de tierce etât de Cjargne, in plui di curâ la publicazion dai ‘Cuaders di Culture Cjargnele’.
Al jere ancje stât un dai plui atîfs intal mantignî vîfs i contats culturâi cu la comunitât ladine des Dolomitis.


text: Sabide al prin di Otubar aes nûf di sere la manifestazion "Musiche di Sconfine" e rive a Staranzan cuntune serade di musiche eletroniche. E vierç la serade la musiche dal vîf di Rashad Becker, artist sirian tra lis vôs plui impuartantis dal panorame di Berlin e ancje inzegnîr dal sun che al à lavorât a plui di 1200 regjistrazions di musiche eletroniche, dance e sperimentâl, fasintsi preseâ pe sô cure tal sun, massime pal vinîl. Dopo di lui al tocje a //Slum, un gnûf progjet di eletroniche dal vîf cun synt modulâr di Davide Andriani e Aleksandar Koruga, e, ae fin, Glue, gnûf progjet di Manuel Pitton aka Sonic, che al messede te eletroniche analogjiche une misture di sperimentazion e melodie.


text:
La
riforme dal sisteme des autonomiis intal stât francês e à sbassât
il numar des regjons par vie de fusion tra diviersis di lôr. Un
destin che, in gracie di une fuarte mobilitazion popolâr, la
Bretagne e à evitât. Se il procès si è sierât cence la pierdite
de autonomie, no si à invezit rivât a profitâ de ocasion par tornâ
a dâ dongje il dipartiment de Loire Atlantiche che al fâs part de
Bretagne storiche ma che di agns si cjate sot di une altre
aministrazion regjonâl. Par tignî batût sul teme, la organizazion
Bretagne Réunie
e à decidût di clamâ dongje une gnove manifestazion popolâr pe
riunificazion. L’apontament si davuelzarà a Naoned / Nantes sabide
ai 24 di Setembar.
Font:
Agence Bretagne Presse,
22/07/16


text:
El grup di MTBFriuli al à decidût di fà un zîr cal vés les dôs peraûlis dal nòn dal sito: MTB e Friuli.
El zîr L'Acuìle dal Friûl al è stât fat par chìst: el zîr al pase pal plan e les culinis, cun salidis e discesis, cuasi dùt su stradis blancjis, bielis e mancul bielis, piste pes bicis, tocs su trois e svuaçs - un miscliçot just pe mountain bike.
Le forme dal percôrs a je dificile di capì fasint el zîr, ma e à di sedi viodude su le cjarte: lì a devente L'Acuìle dal Friûl, bandiere de nestre bandiere. Difat, el principât storic furlàn - ca cognosìn come Patrie dal Friûl - al ere sot dal patriarchât di Aquilêe dal 1077 al 1420, e le bandiere a ere propite l'acuìle.
Scolte: ce cal è scrit dopo no simpri al va ben, dipent dal timp e di ce ca vin cjatât! Prime di partì, cjale il meteo e cemût ca je le nêf.
E no dome, fasínt el zîr L'Acuìle dal Friûl si fâsin dai chilometros di lunc dai percors de regjon de "Rete delle Ciclovie di Interesse Regionale" (ReCIR). Chei zîrs chi a sòn une rêt di percors a livél regjonâl, lant fûr dai confìns.
E zîrs in comun cun che pàgine chi a son: "FVG 1 - Ciclovia Alpe Adria", "FVG 3 - Ciclovia pedemontana e del Collio", "FVG 4 - Ciclovia della pianura e del Natisone" e "FVG 5 - Ciclovia dell'Isonzo".
Le lungjeçe dal zîr no je di pôc, ancje stant simpri atôr di Udin; l'Acuìle dal Friûl a pase par ben 34 comuns de provincie: Mortean, Puçui, Bicinìns, Gonârs, Sante Marie la Lungje, Trivignan, Pavie, Udin, Manzan, Buri, Pradaman, Premariâs, San Zuan, Cuar di Rosacis, Muimans, Cividât, Torean, Faedis, Atimis, Paulêt, Remanzâs, Udin, Tavagnà, Reane, Pagnà, Morus, Martignà, Feagne, Pasian di Prât, Cjampfuàrmit, Basilian, Merêt di Tombe, Codroip, Lestize, Bertiûl e Talmassons.
El zîr al è lunc in dùt 216 km: 108 a son su strade blancje, le percentuâl dal 51%. Su asfalt a son 102 km, el 47%. Un toc di no smentêa a son 8 km di lunc trois o piste pes bicis.
Dividìnt el dut in doi dîs a son 118 km el prìn dì - 51 km (43%) su strade blancje, 63 km (54%) su sfaltât e 4 km su troi e piste - e 98 km te seconde zornade - 57 km (58%) su strade blancje, 37 km (38%) su sfaltât e 4 km su piste par bici.
Come cal è già scrit parsore, cuasi dut el zîr al è tal plan, cun cualchi toc di rive su tes culinis di Buri, Rosacis e Martignà, pì i monts dongje di Faedis. Chist al ûl dì une salide in dut di 1050 m, ca di stès a son di lunc fûr tantis piçulis salidùtis sui 216 km. Par dile dute, le prime zornade è à un D+ di 760 m e un D- di 680 m; D+ = 290 m e D- = 370 m pe seconde.
Ma nol è dut chi!
Co el zîr al è lunc a si rive a pasà par tancj biei puescj di nature e storie.
El puest sielt dal grup MTBFriuli par tacà al è el paîs di Mortean: di chi si rive, dividint dut in doi dîs, a lis culinis ben scjaldâs.
El prin puest lì ca si pase a son i cjamps tal plan, pasant bande Mortean, Trivignan, Percût e Pavie di Udin. Par solit di chês bandis lì a si viodin cjamps di vuardìn, forment, blave e soê, cusì les stradis a son ben tegnûdis par vie dai tratôrs ca pásin. Par solit, di lunc i fosâi a son lens, ca coventis d'astât par fa ombrene.
Lant indenant si va su pal plan dal mieç dal Friûl, svoltànt e rivant al Tôr. Come par dut el Friûl, i flumps e i riûi a son tignûs ben, lasâs come ca son: rivant si pase dai cjamps, al boscam e po ale glerie dal riûl. I puescj lì ca si traviarse, le stradelis a son buinis e si rive a falis in bici o a pît. Lant su pe roste dal riûl si rive ai prâs di Manzan, plens di vignâi.
Si pase alore dongje di Buri: le tiare dal vin, lì ca si cjatin cantinis e le so biele sagre. Ma no dome: a Buri a je le so culine, tal mieç dal plan. Par chist lant su a si viarç le viste su le province: dal plan lì ca si è apene pasâs, les culins lì ca si larà, i puescj daûr di Udin, lì ca si va el second dì. De culine, lant ju, a si pase pai vignâi, in bande di un lâc e si torne po a la su. Di rive ju bande Nord-Ovest, bande el nestri plan e les Cjargnis; si rive di gnûf ai cjamps e, su stradelis blancjs e sfaltadis, al Tôr. Chist al ven traviarsât dôs voltis, lant su bande Nord e pasant par Pradaman.
E tache alore le rive ju bande Sud-Est, prime vie pai cjamps e po parsore di Buri, pasant ancje pal puint di Orsarie parsore el Natison - che chei ca van in bici a sal vîsin. Si rive alore a lis culinis di Rosacis. Un toc important da l'Acuìle dal Friûl: vie pes culinis a son tocs su stradelis cun bielis rivis par su e par ju, toc su stradelis di lunc dai vignâi e toc su trois. Un puest lì cal è di fermasi al è je le Basie di Rosacis, lì ca si viôt sul plan di Udin e di Gurize.
Di rive ju par un troi si rive a Noax, lì si torne a la su pai vignâi: lì si alçisi, slargjant le cjalade ai monts di Cividât e les Juliis. Fra Diplis e Premariâs si torne a pasà parsore dal Natison, lant vie cumò viars Nord. Si pase po al di fûr de citât storiche Unesco di Cividât, rivant ai cjamps di Torean e Cjampei.
Cumò si pase al sfaltât, prime cu les rivis su viars Faedis e po viars Reane. A un cert pont si sculìne tai vignâi, tal comun di Paulêt. Apene ca si tache a viodi el plan si svolte a drete, lant su pai vignâi e po un piçul toc su troi. A rive alore le rive ju su strade cimentade ca puarte ale strade sfaltade viar Magredis-Ravose. El viodi les Juliis ca spontin sul plan a nol fâs pensà ale strade di fa, le stradele blancje ca puarte di gnûf al Tôr.
Cumò si va ju bande Remanzâs, bande le citât. In pôs minûs di lunc le strade par Cividât a si jentre a Udin e al so centri. Prime le Place Prin di Mai, po le Vie Manin e po ancjemò le Place de Libertât: le part vecje e storiche di Udin, cun robe dai venezians dut atôr dal cjisçel di Udin, in cime ale montagnute.
Le seconde zornade a tache tal centri di Udin; lant vie par centri storic, siarât a lis machinis, e pe piste pes bicis a si jes di Udin in t'un lamp.
Lant vie di lunc fûr le ferade vie pai cjamps su stradelis a si sâl bande Nord, tornant a viodi dutis les Alps de regjon. Lant vie pai cjamps si rive a Ribis e po, su sfaltât, a Tavagnà.
Tornant a tacà le rivis su e ju e les cjaladis ai puescj storics, dal medioevo al votcent, cun vilis e muris parsore lis culinis. Biel el paîs di Sante Margarite, ca si lu pase par Nord. Si salte fûr po ale place di Martignà, pasant in bande ale glesie grande e lant ancjemò indenant, pasant ale strade blancje. Si torne a là bande Sud-Est, pasant par Nearêt di Prât, e rivant al sfaltât di Pasian di Prât.
Pasade le so place, si va indenant cjapant le piste pes bicis fin a Bresse, lì ca tache une rîe di tocs su stradelis. Pasât Varian si svolte bande Nord, viodint sie les Juliis che le Cjargne. Tal paîs di Plasèncis si torne in ju, pasant prime par Merêt di Tombe, po Pantianìns e Bean. Cusì, dai vignâi dai monts si è pasâs ale citât, ale planure alte e po ale zone de bonifiche, lì ca son stradelis largjis e dretis par tancj chilometros.
Pe seconde volte si traviarse le Pontebane rivant al Aeropuart Militât di Rivolt, cjase des amadis Frecis Tricolôr. Si va vie in bande le rêt di lunc stadelis di cjamp, lì ca si viôt par ben le piste: di sigûr i sgrisui cuant ca cjapin el svôl, cal capite di spès te viarte, el toc dal àn conseât.
Di Gnespolêt si va indenant fin ale fìn par stradelis. Pi si va a Sud, pi si rive a lis risorgivis, ca si viodin des stradis pi adalt rispìet ai canai in bande. Fûr Flambri si pase par stradis largjis e stretis, pasant a flanc de cjasis fatis ai timps de bonifiche e di lunc riûi di aghe des risorgivis, ca si visìn di tant netis ca son.
Al tache alore el tornà su bande Nord, lant dongje e po di lunc fûr el Cormôr. Si viôt cemût cal cambîe el terén, cal pase dal glereîn de strade cun in bande i cjamps cu le tiare scure, a une tiare pi compagne ma di spès cul pantàn. Un rîe drete, ca pase par Listize, e puarte des risorgivis bande les culinutis di Puçui. I Cjastilîrs a disin ca si è rivâs al paîs. Une rive ju a puarte ale place di Puçui, in curt si rive ale strade blancje bande Mortean, fin dal zîr l'Acuìle dal Friûl.
MTBFriuli al dîs grasie al Nout, al Pupo e a Alessio che an fat el zîr cun no.


text:
Animisim
L’Animisim e je une forme primitive di religjon che e pense che cualsisei ogjet de nature al vedi un principi vitâl ven a stâi une anime.
E je une religjon che a crôt che il mont al sedi dominât des entitâts spirituâls. Ogni fenomeni de vite si spieghe in cheste maniere.
I Antropolics a pensin che cheste e sedi une des primis formis di religjon a jessi nassude. I oms preistorics a viodevin il mont dominât dai spirits, di spes triscj, che no lavin mai fas inrabiâ e si veve di tignîju bogns cun rituâi e sacrificis.
Par fâ chest a jerin i strions e la magjie.
Al dì di vuê l’animisim si cjatilu in cualchi puest dal Afriche, dal Sud de Asie e tai Caraibs.


text:
(te foto la cuviertine dal libri)
Un puestut par fevelâ de mê grande passion di simpri, la archeologjie, ma no dome...
lunedì 23 agosto 2010
Jo o vîf intun cjistiel
(te foto la cuviertine dal libri)
2 commenti:
- Andrea ha detto...
-
Al sarà un libri par frùs, ma ce biele idee!!!
Complimens ancje pal blog: ancje jo o soi appasionat di storie (plui che di archeologjie, ma lis robis si tocjin) e di Friùl!
mandi!
Andrea di Tresesin
- 18 agosto 2011 09:54
- Ninine ha detto...
-
Graciis Andrea, plasê di vêti cognossût!
Eh sì, il libri di Laura al è propit biel, sperìn di lei alc di gnûf in curt!
Se tu âs libris di chest gjenar di segnalâmi scrivimi!
Maman!
- 25 agosto 2011 14:59


text:
DNA
l'acit desossiribonucleic o deossiribonucleic (DNA) al è un acit nucleic che al conten lis informazions gjenetichis necessariis ae biosintesi di RNA e proteinis, moleculis indispensabilis pal disvilup e il coret funzionament de plui part dai organisims vivents. Dal pont di viste chimic, il DNA al è un polimar organic costituît di monomars clamâts nucleotidis. Ducj i nucleotidis a son costituîts di trê components fondamentâi: un grup fosfât, il deossiribosi (zucar pentôs) e une base azotade che si lee al deossiribosi cun leam N-glicosidic. Cuatri a son lis basis azotadis che a puedin jessi dopradis inte formazion dai nucleotidis di cjapâ dentri inte molecule di DNA: adenine, guanine, citosine e timine. La disposizion in serie di chestis cuatri basis e costituìs la informazion gjenetiche, leibile traviers dal codiç gjenetic, che al permet la traduzion in aminoacits. Il procès di traduzion gjenetiche (clamade in maniere comune sintesi proteiche) al pues sucedi dome in presince di une molecule intermedie di RNA, gjenerade cu la trascrizion dal DNA. Chest procès nol gjenere dome filaments di RNA destinâts ae traduzion, ma ancje framents za in stât di fâ diviersis funzions biologjichis (par esempli dentri dai ribosomis, dulà che l'RNA al à une funzion struturâl). La informazion gjenetiche e je duplicade prime de division celulâr, cuntun procès cognossût tant che replicazion dal DNA, che al evite che si pierdi informazion dilunc des gjenerazions. Intai eucariots, il DNA si complesse dentri dal nucli in struturis clamadis cromosomis. In chei altris organisims, cence nucli, al pues jessi organizât in cromosomis o no. Dentri dai cromosomis, lis proteinis de cromatine (tant che i istons) a permetin di infissî e controlâ la trascrizion dai gjens,almancul inte plui part dai câs.


text:
Boicotâ
lis prossimis elezions macedonis. Al è l’invît fat indenant di
une organizazion de minorance albanese a ducj i citadins macedons di
nazionalitât albanese dopo che il principâl partît di guvier (VMRO
DPMNE) al à refudât la propueste di sielzi i candidâts ae
presidence de republiche dopo vêju concuardâts cui rapresentants de
minorance. Pe organizazion che e à fat indenant la propueste, nissun
president de Macedonie al pues considerâsi pardabon il rapresentant
legjitim de republiche cence il vôt dai albanês che a rapresentin
un cuart de popolazion totâl dal paîs balcanic. Se i albanês de
Macedonie a boicotassin pardabon lis prossimis elezions parlamentârs,
su la fonde dai dâts eletorâls dai ultins agns, al sarès pussibil
che intal secont turni eletorâl no si rivi a chel 40% di
partecipazion che al covente par rindi validis lis elezions.
Font:
Balkan Insight, 11/02/14


text:
Nue statistichis vuê. O savin ben che le ligrie no jé plui chê ch'a jere. Lant a spas tai blogs dongje o ai let che Udin al é simpri il solitUdin, ven a stâi l'Udin duarmitori ,indulà ch'a no si puès dimostrâ masse ligrie cence ch'a rivi le polizie a fâ sierâ il locâl o fâ sierâ le bocje. Anzit, come che nondé (no 'nd é) plui nuje da sierâ, cumó a tachin a fâ sierâ ancje i bars. Plui di cent mil abitants, e le sere, dome cualchi scalmanât ator par Udin. La ligrie oramai a si scuen vêle dome cu le television foreste che sarès chê ch'a ven da Milan o da Rome o da Londre. Londre? Dutcâs, se nissun furlan al ûl cjantâle us ai cjatât un inglês ch'al cjante la ligrie par furlan.Naturalmentri, no chê di prime, ni chê di doman. Une ligrie di passaç.La mê.Juste par vuê. Prime che mi fasin tirâ vie il video su Youtube.
La ligrie, é il titolo di una delle villotte friulane le più conosciute che vanta l'allegria dei giovani dicendo che i vecchi l'hanno persa il giorno in cui sono andati in chiesa per sposarsi.Prendendo le prime cinque note e le stesse parole e lo stesso titolo, mi son divertito a inventare un'altra storia facendo per l'occasione cantare virtualmente l'inglese Calvin Harris in friulano. Nel post di ieri la felicità sembrava in calo, oggi l'allegria di ieri sembra non essere più quella che era e cioé, quella che si sentiva nel piacere di ritrovarsi per fare una cantata insieme. Oggi deve cantare solo uno e tutti gli altri devono ascoltare


text:
Serbie: guvier acusât di no vê difindût lis minorancis
La organizazion pe difese dai dirits umans Human Rights Watch e à dât fûr un rapuart là che e acuse il guvier di Belgrât di no vê difindût lis buteghis e lis cjasis dai albanês che a vivin sul so teritori dai atacs di estremiscj serps intai dîs daspò che il Cossovo al à declarât la indipendence. Lis autoritâts de Serbie a vegnin acusadis di no vê cirût di prevignî chestis azions e di no vê fat cuasi nuie par fermâ e po par puartâ denant de justizie i colpevui. Si fevele di almancul 200 episodis di violence e di juste 10 condanis, cundut che plui di une volte i fats a vessin vût tant che testemonis membris dai mieçs di comunicazion o fintremai des fuarcis di polizie. HRW e à ancje ricuardât che l’ûs de violence cuintri des minorancis nol è un fat gnûf in Serbie, no dome cuintri dai albanês, ma ancje di rom e musulmans.
Font: Nationalia, 05/11/08


text:
La sezion pai dirits linguistics de Obra Cultural Balear e à denunciât un episodi une vore seri di discriminazion linguistiche capitât in Avost intal aeropuart di Palma là che un zovin al è stât pacât di oms de Guardia Civil par vie che al veve rispuindût aes lôr domandis par catalan. La leç e previôt la pussibilitât di esprimisi par catalan in cualsisei situazion, ma chest dirit nol ven simpri rispietât, massime cuant che si à a ce fâ cun rapresentants di organisims statâi. No je la prime volte che rapresentants de polizie di stât a àn vût un compuartament agressîf e intimidatori cun cui che ur fevelave par catalan, ma, almancul tai ultins agns, no si vevin vût câs di violencis fisichis. L’episodi, che al somee jessi ben documentât, al è stât denunciât cun fuarce de Obra Cultural Balear che e domande la fin de impunitât pai responsabii di chescj compuartaments e che e je daûr a seguî la vicende ancje sul plan legâl.
Font: Vilaweb, 02/09/09; Diari de Balears, 03/09/09


text:
Protestantesim
|Il Protestantesim e je une forme di Cristianisim nassude tal XVI secul de Glesie catoliche daspò dal moviment politic e religjôs cognossût sicu "Riforme protestante", che al vignì fûr de predicjis di riformatôrs, di cui i plui famôs a son Martin Lutar e Zuan Calvin.
Origjin dal tiermin[cambie | modifiche il codiç]
Intal 1526 une sintade de Diete di Spira e abolive l'edit di Worms dal 1521, che al proibive la pandude de riforme intai stâts dal Imperi todesc, spietant un concili ecumenic che al metès un tic di ordin inte Glesie.
La sintade de Diete dal 1529 e stabilì il ripristin dal bant dal 1521, blocant cussì cualsisei tentatîf di tolerance religjose che e jere nassude fin a chel moment, ancjemò prime di un concili ecumenic sul probleme. I princips todescs che a si jerin inschiriâts cun Lutêr e cun la Riforme a buririn fûr un document comun che al declarave come i dirits di cussience e su la peraule di Diu inviolabii, e che a varessin garantît la libare difusion di chês ideis intal Imperi. Il document, scrit par latin, al scomençave cun la peraule Protestamur, ven a stâi "o declarin solenementi", e daurman al fo doprât par indicâ ducj chei che a seguivin lis ideis protestantis e duncje ancje dutis lis diviersis confessions nassudis di lì. Intal 1555, cu la pâs di Auguste, al fo stabilît il principi dal cuius regio, eius religio, par cui la religjon, sei il luteranesim che il catolicesim, al dipindeve dome dal volê dal princip.
Principâls denominazions protestantis[cambie | modifiche il codiç]
- Anabatiscj
- Anglicans (ni catolics, ni protestants)
- Aventiscj
- Batiscj
- Calviniscj (Riformâts H.B. - Confession elvetiche posteriôr)
- Metodiscj
- Luterans (A.B. - Confession augustane o di Auguste/Augsburg)
- Pentecostâi
- Cuacars (oben dits "amîs")
- Valdês
- Unitaris


text:
Segnâi bilengâi: Udin si dismentee masse dispès che e varès di jessi capitâl
O savevin di un pieç che Udin e je capitâl dal Friûl dome di non. Ma la brute sensazion e je che no vedi propit mai voie di cambiâ piel. Stant che lis robis plui evidentis (un cuotidian che al è Veneto par definizion, une Universitât che di furlan no i reste nancje un fregul) a son sot dai voi di ognidun che nol sedi vuarp, a ‘ndi è altris che no si rive pardabon a capî.
Come la storie de gnove taronde che e je stade screade dongje dal cimitieri, alì che si butin viâl Cadore/Nogara/della Faula. Un biel lavôr, gnûf di steche, lustri e preseabil, che i mancjave dome une piçule robute: i segnâi. Lis indicazions stradâls lis à metudis il Comun di Udin: ma dome par talian, cuant che al è za di un pôc che al varès di jessi automatic che i cartei che a visin i automobiliscj a varessin di jessi ancje par furlan. Lu dîs la norme, lu dîs il bon sens: dongje dai tancj cartei bilengâi che bielzà a esistin, parcè si àno di lei chestis tabelis - puaris - dome par talian? E sì che la aministrazion e fevele une vore di atenzion aes lenghis minorizadis. E e à une assessore tant che Antonella Nonino che e je une vore sensibile e e à viert un sportel, Furlan in Comun, propit su chescj temis.
Ma propit par chest, parcè sucedino robis di cheste fate? Parcè il furlan a Udin aial simpri di jessi considerât di mancul, o parfin nuie? In chest câs, la cuistion e à no dome rilevance simboliche, ma ancje rilevance politiche. Di fat, al è stât fat bon de Regjon il Plan Gjenerâl di Politiche Linguistiche che al previôt propit la realizazion bilengâl sistematiche di ducj i gnûfs cartei che a vignaran metûts o sostituîts di ca indevant. La ARLeF, che e je l’orghin di pueste par monitorâ la atuazion di chest plan, e varès - simpri che no lu vedi za fat – di tamesâ pardabon la situazion e sclarî che i cartei, par furlan o par talian, a costin chel istès ma no valin compagn. Une lenghe in plui e insiore une citât e une regjon, une lenghe çoncjade le lasse invezit mutilade, duncje plui puare. ❚
✒ Walter Tomada


text:
COMENCÂTS PAR FURLAN. “Il Mestri e Margarite” di Michail Bulgakov
(Traduzion di Raffaele Serafini)
CJAPITUL PRIN.
Mai fevelâ cun chei che no si cognòs.
Inte ore di cjalt imbrunî de Vierte, a comparirin li des aghis Patriarše doi citadins. Il prin - su la cuarantine, cuntun complet grîs estîf - al jere di stature basse, scûr di cjavei, ben passût, coçon; al tignive in man une cjapielute dignitose, e la sô muse, radade cun cure, e jere ornade di un pâr di ocjai grandonons cuntune montadure nere di cuar. Il secont - un zovenot spalât, cui cjavei rossits a çufs sbarlufîts e une barete a cuadris butade su la cadope - al veve intor une cjamese scozese, braghessis blancjis e fruçadis e un pâr di mocassins neris.
Il prin altri nol jere che Michail Aleksandrovič Berlioz, diretôr di une riviste leterarie e president de direzion di une des plui innomenadis associazions leteraris di Mosche, clamade in struc MASSOLIT; il so zovin acompagnadôr al jere il poete Ivan Nikolaevič Ponyrëv, che al scriveve sot dal pseudonim Bezdomnyj.
Rivâts te ombrene dai teis che a scomençavin in chel periodi a sverdeâ, i scritôrs come prime robe a spessearin a lâ viers di un barachin piturât cun colôrs vivarôs, che al veve scrit parsore «Bire e bibitis».
Ma al conven marcâ la prime strambarie di chê spaventose serade di Mai. No dome li dal barachin, ma in dut il viâl, parêl ae strade Malaja Bronnaja, no jere anime vive. Intune ore dulà che al someave no si rivàs adore a cjatâ la fuarce di tirâ flât, cul soreli, che al veve sbrovât Mosche, che al leve a infondâsi subit daûr dal viâl Sadovoe intune fumatute secje, nissun al jere vignût sot la ombrene dai teis, nissun al jere sintât suntune bancjute, desert al jere il viâl. ❚
✒ par cure di Raffaele Serafini & Dree Venier


text:
Scuintri
dûr a Caerdydd / Cardiff tra i rapresentants locâi de Cymdeithas yr
Iaith Gymraeg e la aministrazion citadine. Intal rispuindi aes
critichis de associazion sul gnûf plan di svilup locâl, il
puartevôs dal Consei comunâl Phil Bale al à dât fûr un document
là che si declare che “l’ûs de lenghe galese nol fâs part dal
tiessût sociâl de citât” e che duncje “intal plan no coventin
misuris specifichis pal galês”. Declarazions di cheste fate, a àn
rispuindût de Cymdeithas, a mostrin une ignorance profonde sul teme
e a jevin dubis sul ategjament e su lis politichis des autoritâts e
dai funzionaris comunâi. Pe associazion no si à dome di tignî cont
che la lenghe e je inlidrisade in diviersis areis de citât, ma ancje
che la int e domande une presince plui fuarte dal galês. Tant plui
che fâ sù gnovis urbanizazions là che no si previodin scuelis par
galês e là che i nons de stradis a son dome par inglês al vûl dî
dineâ ae prossime gjenerazion fintremai la pussibilitât di viodi,
scoltâ e doprâ la lenghe. La Cymdeithas e à duncje sigurât che e
larà dilunc a fâ pressions sul Consei comunâl par che al riviodi
il plan e e à domandât al ispetorât su la planificazion che al è
cumò daûr a esaminâ il test di no fâlu bon.
Font:
BBC, 25/08/15; Cymdeithas,
25/08/15


text:
O ai fat un pat cui ragns i rains e i rais. Jó ju lâssi fâ sù le lôr telarine enfre i ramazs des plantis. ch'a son dongje dai balcons in cambio lôr a fermin dutis lis moscjis e i moscjins ch'a vuelin entrâ in cjamare o te cusine. Il modus vivendi, sa nol é un biel agreement al é simpri util par lôr e par me. Oramai o puès lassâ i balcons vierts. Semai une moscje o un moscjin al passe le frontiêre o le cjapi jó e o voi a puartâle a un dai rains. Va ben, cualchi vôlte a son cussí masse passûts che so ai copât le moscje dal dut lôr a no ur interesse plui e o scuen mangjâle jó:-) Daspó o scuen stâ atent che cul frêt ch'al scomence a fâ a no cjapin le corse par cori daûr aes moscjis e a vegnedin a fâmi lis telarins enfre lis gjambis tant ch'o duàr vie pe gnot:-)
Dutcâs al bisugne viodi cuant ch'a son plens di fan cemût ch'a corin subite a cjapâ le moscje par involuçâle cun doi trê zîrs te telarine par ch'a no riscji di scjampâ o ch'a no si movi masse tant ch'a tachin a ciuçâlê.
Il plasê di viodi un rai predatôr, ancje cussí piçul fa le fieste a une moscje al é di sigûr un plaserut di mone che vualtris forsit o no cognossês parcé ch'o sês abituâts cun Rai uno e Rai Vespa, Rai Mosca e Berlusca ma nissun a us impedís di stâ a cjalâ cemût che l' rai al suie e svuêide le so moscje in tune ore e so non vês avonde o cjapais il rain e o lu dais al vuestri canarin ch'a lu mangji cun tune becade, daspó da vêrs canàis tirâts sù cun Goldorak, o dais il canarin al gjat par ch'al zui come un mat par un'altre ore e, a pene ch'a lu varà mangjât o clamais il mastin de vissine par ch'al si gjoldi il gjat ch'al a simpri volût zerçâ e finalmenti o copais il cjan de vissine par vendicâ il gjat, il canarin, il rain e il moscjin e o lu puartais al ristorant cinês indulà ch'o no vês mai savût ce cjar ch'a us davin da mangjâ e cussí o fasês un pat cui cinês prime ch'a vedin chê di mangjâus ancje vuâltris nûts e crûts:-)
Infat, no si disial che i cinês a taule a mangjin di dut, mancul lis cjadreis e i pîts de taule? Daspó, cumó ch'a son daûr a fâ in Cine dut il made in Italy e il made dal rest dal mont, e an l'apetit simpri plui grant e al é mîor di doprâ le diplomazie e fâ un pat di non beligerance. Hé, patti chiari e...Tant che dure!
°°° *
Peró, bisogna vedere lo spettacolo di un ragnaccio che corre verso la sua preda e in men che non si dica, te l'imprigiona girandola nella ragnatela prima di incominciare a svuotarla viva. Forse questo piccolo piacere d'ingenuo voi non lo conoscete perché siete forse abituati alle emozioni Rai Uno, Rai Vespa, Rai Mosca e Berlusca ma nessuno vi impedisce di provare.


text:
Rivoluzion francese
La Rivoluzion Francese o ancje Prime Rivoluzion Francese (par distinzion de Rivoluzion di Luj e de Rivoluzion francese dal 1848) fo un periodo di radicâl sconvolgiment sociâl , politic , e culturâl , sucedût jenfri il 1789 e il 1799 che al segne il cunfin jenfri le etât moderne e le etât contemporanee de storie francese.
Lis principâls conseguencis de Rivoluzion francese , che al fo un moment di epocâl cambiament in te storie mondiâl , forin le abolizion de monarchie assolude e le proclamazion de republiche , con le eliminazion des basis economichis e sociâls dal "Ancien Régime".
La Revoluzion frencese , insieme di chê merecane , a inspirât lis rivoluzions borghesis liberâls e democratichis dal XIX secul puartant a la fin dal assolutism e formant un gnûf sisteme politic , in cui le borghesie devente le classe sociâl dominante.
Tabele dai contignûts
La gravitât de crisi[cambie | modifiche il codiç]
Lis causis[cambie | modifiche il codiç]
In te France dal XVIII secul , il podê al jere in tes mans de monarchie assolude , rapresentade dal Re Luîs XVI. Le societât jere dividude in trê classis socials: nobiltât , clero e tiarç stât.Il tiarç stât al costituive il 98% de popolazion , e jere chê che pajave pui tassis , parce la tradizion de monarchie assolude francese proviodeve consistents privilegjos par le nobiltât e il clero. La recuelte lade a mâl , la fan , la miserie e il clime di insicurece puartin il tiarç stât a vivi simpri piês par vie de fuarte inflazion. Lis tassis , simpri pui elevadis no bastavin al Stât par vê bêçs avonde. Il presit dal pan si alçave simpri di pui , puartant la int in te miserie.La situazion economiche deventave simpri piês par vie di strassarîs di bêçs e dal cost des vueris sostignudis. I re vignûs daspo di Luîs XIV (Luîs XV e Luîs XVI) no rivin a cjatâ une soluzion ae crisi in cui le France jere colade.Ancje i tentatîfs di riforme dal sisteme judiziari e fiscâl no zovin. Tal inizi dal secul , le principâl impueste direte , pesave nome parsore a chei che no jerin privilegjâs.Par aumentâ lis jentradis fiscâls , Luîs XVI fâs pajâ lis tassis a dutis lis classis sociâls , ma le nobiltât e il clero continuin a pajâ di mancul.Lis gnovis tassis continuin a pesâ nome parsore al tiarç stât , e no rivin pui a fâ front al deficit dal paîs , fasint aumentâ il debit public de France par dut il XVIII secul.La rabie dai citadins francês tai confronts de monarchie scomence a divignî simpri pui fuarte , ancje par vie de presince di Marie Antoniete (femine di Luîs XVI) , masse leade al sô paîs , tant che il popul la scomence a clamâ "le Austriache". A complicâ ancjmo di pui le situazion al fo le nobiltât , che , restade cence il podê sot Luîs XVI voleve tornâ daurman a la grandece dal timp passât.Le nobiltât no veve dirit di esercitâ ativitâs economichis , pene la piardite dal titul nobiliâr.In tal secul dulâ ancje se si jere parons de tiere , si vuadagnave pôc , mantignî la biele vite de nobiltât , costave simpri di pui. Par cirî di vuadagnâ , la nobiltât alore concentre lis sôs atenzions parsore di vegjos dirits feudâi , domandant il paiament di vecjis tassis ladis fûr di usance.La nobiltât cîr ancje di apropiasi dal sfrutament di cualchit proprietât comunâl , e di tiaris dulâ i contadins puars puartavin lis bestis a passonâ. Cheste situazion jere malviodude dai contadins , che domandavin le abolizion dai dirits feudâi par miorâ la lôr situazion sociâl. In chel periodo in France , si stave svilupant une gnove culture: l'iluminism , basade parsore trê principis fondamentai: nazionalism , egualitarism e contratualism (cheste jere une curint di pinsîr basade parsore un contrat stipulât jenfri il guvier e il popul). La filosofie dai iluminiscj rive fin a lis classis pui altis de societât (borghesie e nobiltât liberâl). Al model di monarchie assolude , i iluminiscj pensavin a une monarchie limitade da un parlament , e i dirits dal citadin , invezit de obedience dal sogjet. I filosofos iluminiscj difendevin la idee , che il podê al stave in te nazion.
Ancje le rivoluzion merecane , vignude juste prime di chê francese , fo un esempli par i citadins francês. Tal timp dal "Ancien Règime" , i parlamentârs , profitant dal lôr dirit di critiche , tal timp di regjstrazion des leçs in tai regjstros parlamentars , faserin des osservazions critichis tal confront dal podê reâl. Cheste posibilitât di contrastâ le cort reâl , met i parlamentârs in te condizion di jessi viodûs de opinion publiche , come difensôrs dal popul , si ben si ocupavin principalmenti dai lôr privilegjos.
Ancje se le situazion jere vonde complicade , i francês no imagjnavin di sigûr che une rivoluzion violente varès puartât a l'abolizion de monarchie.A testimoniance di chest , jere il grant rispiet che il popul veve tai confronts dal re.
La convocazion dai Stâts Gjenerâi[cambie | modifiche il codiç]
In tal timp dal ream di Luîs XV e Luîs XVI , tancj minitros , jenfri i cuai Anne Robert Jacques Turgot e Jacques Necker soredut , cirin di risanâ le situazion economiche dal paîs.Lavorin soredut in te modifiche dal sisteme tributari , in mût di falu deventâ compagn par ducj , ma no rivin , parcè chestis iniziativis cjatin une fuarte oposizion de bande de nobiltât e dal clero. Il 19 fevrâr 1781 , Necker publiche il bilanç statâl: al jere un vuadagn di 503 milions di jentrade , cuintri 629 di spesis.Il debit public alore , al jere di 318 milions , sarès a dî , la metât des spesis.Le opinion publiche reste une vore scandalizade , soredut par vie des spesis sostegnudis de cort reâl , in un periodo incui , scuasit dut il popul francês , al jere in miserie: 33 milions par fiestis e pensions par i cortigjans.
Charles Alexandre de Calonne , nomenât Ministri des Financis , scomence une politiche di fuartis spesis par cunvinci i creditôrs , che le France veve ancjmo une buine soliditât finanziarie.In pôc timp , al sperave in une dimostrazion di jutori de bande de Assemblee de Notabilitât , che varès permitût di otegni bêçs , par fâ front a lis spesis , ma sin rint cont che la sô politiche economiche no veve possibilitât di cjatâ sostentaments e indiche la necessitât di fâ impuartantis riformis.In particolâr , al prpon un codiç tributari compagn par ducj , con il cuâl ducj vevin di pajâ lis tassis in maniere compagne , nobiltât e clero comprindûs.Cuant Calonne il 22 fevrâr 1787 al propon cheste gnove soluzion , disint che jere une necessitât , L'Assemblee de Notabilitât , formade soredut da parons di tiaris , cheno volevin pajâ lis gnovis tassis , refude di acetâ lis sôs soluzions.Lis financis francesis jerin in falliment , segont François-Auguste Mignet , i beçs prestâs rivavin a 1.646 milions , e jere un deficit anuâl 46 milions.
Luîs XVI capîs che Calonne no podeve gjestî la situazione il 1 di mai dal 1787 , al met al sô puest il sô principâl critic , il president de Assemblee de Notabilitât Étienne-Charles de Loménie de Brienne , vescul di Tolose.Brienne al cîr di fâ aprovâ lis riformis proponudis da Calonne , ma chestis cjatin di gnûf une fuarte oposizion de bande dal Parlament di Parîs (organo judiziari con funzions di control de legitimitât des leçs , ma cence funzions politichis). Atris tentatîfs di monificâ il sisteme tributari puartin a une fuarte resistence de bande dai privilegjâts , che rispuindin cun le ritirade dai prestaments di bêçs par pôc timp.In chel moment , chests prestament di bêçs jerin come arie e vite par lis financis dal stât , e il vignî mancul dai prestaments puarte a une situazion di falliment nazionâl.
Si scomence a crodi , che nome i Stâts Gjenerâi (le rapresentance di dutis lis classis sociâls in France) varès podût votâ le aplicazion des gnovis riformis.Il 18 dicembar dal 1787 , Luîs XVI promet di convocâ i Stâts Gjenerâi jenfri cinc agns.
Tal mês di mai dal 1788 a Grenoble , lis protestis des fameis tocjadis de crisi economiche deventin simpris pui fuartis.L'esercît al è obleât a intervignî tal mês di zuin , ma le int scomence a tirâ planelis da in somp dai tets.Come conseguence di chest acjadiment , il 21 di luj , une assemblee formade da nobiltât , clero e tiarç stât ten une riunion tal cjscjel di Vizille (dongje Grenoble) dulâ al decît di proclamâ il sciopero des tassis. Le autoritât dal re scomence a vignî di mancul e , no rivant a tornâ a puartâ l'ordin , Luîs XVI domande la convocazion dai Stâts Gjenerâi par il 5 di mai dal 1789 , ( prime volte dal 1614 ). Il 25 di avost , Brienne al bandone le cariche di Ministri des Financis. Al sô puest , al torne Necker.
La fin de monarchie assolude[cambie | modifiche il codiç]
Campagne eletorâl par l'elezion dai deputâts dai Stats Gjenerâi[cambie | modifiche il codiç]
Le societât francese jere une vore gambiade da l'ultime volte de convocazion dai Stâts Gjenerâi vignude tal 1614.Il prin stât (il clero , alt e bas) e il segont stât (le nobiltât , comprindûs ancje chei che vevin comprât titui nobiliârs) rapresentavin il 2% de popolazion , il tiarç stât (che al jere componût da ducj i francês che no vevin titui nobiliârs e che no fasevin part dal clero) costituive il restant 98%.Le procedure dai Stâts Gjenerâi proviodeve che i trê ordins si riunivin in trê cjamaris separadis , par discuti e votâ. Le votazion dal clero e de nobiltât jere scuasit simpri compagne , cussì che il tiarç stât al podeve jessi mitût in minorance cun facilitât.Chest ultim al viodeve le convocazion dai Stâts Gjenerâi , come une possibilitât di miorâ lis propris condizions sociâls: i contadins , sostignûts de part pui basse dal clero che jere sensibile a lis sôs cundizions , sperave tal bandon dai dirits feudâi , e le borghesie , inspirade par lis ideis dai iluminiscj , crodeve in te instaurazion de monarchie parlamentâr come tal model inglês , e dai dirits compagns par ducj.
Dut chest fo le causedal dibatit politic tal timp des elezions dai deputâs dai Stâts Gjenerâi. Tal timp de campagne eletorâl , in tai "cahiers de doléances" (regjistros dulâ le assemblee incjariade di elezi i deputâs ai Stâts Gjenerâi scriveve critichis e laments de popolazion) vegnin scritis dutis lis suprefazions che il tiarç stât veve sopuartât.Il dibatit al riguardave ancje le organizazions dai Stâts Gjenerâi. Il tiarç stât domande che i sôi deputâs sedin il dopli (robe che il tiarç stât veve za otignude in te assembleis provinciâls) par fâ in mût che la lôr rapresentance politiche corispuindès di pui a le situazion reâl de societât.Chest al devevte un dai argoments principâi tratâs dai scritôrs di fassicui francês , jenfri i cuai Emmanuel Joseph Sieyès , che publiche il fassicul "Qu'est -ce que le tiers ètat?" ("Ce isal il tiarç stât?"). Necker , che sperave di evitâ ancjmo contrasts in te societât , domande une riunion de Assemblee de Notabilitât il 6 novembar 1788 , par discuti lis domandis dal tiarç stât , ma le nobiltât refude ogni istance.
Un decrêt reâl dal 27 novembar 1788 , annunciave che ai Stâts Gjenerâi partecipavin amancul mîl deputâs , e che jere garantide le rapresentance dople par il tiarç stât. Daspo lis elezions , Mignet publiche i resultâs: i deputâs de nobiltât jerin 248 galantoms e 28 deputâs dal parlament.Il clero al jere rapresentât da 48 vescui , 35 abâts e decans e 208 plevans ; il tiarç stât 2 oms de glesie , 12 de nobiltât , 16 citadins magjstrâts , 200 rapresentants des conteis , 212 avocts , 16 miedis , 216 mercjadants e agricoltôrs. Par chest ultim grup , no fo elèt nissun deputât che vignive dal popul o dai contadins , parce in te assemblee , al jere impuartant il savê cjacarâ e jessi istruîts , soredut in economie e leç.
Il tiarç stât al veve ancje domandât che ogni voto al valès par un. Luîs XVI al veve dite di si al dopli dai deputâts dal tiarç stât , ma no si jere pronunciât parsore di cheste cuestion e veve dât le responsabilitâtai Stâts Gjenerâi stês di decidi.Se si vês votât par ordin come tal timp passât , il fât che il numar dai deputâts al jere dopli , no varès gambiât lis robis
Dai Stâts Gjenerâi a L'Assemblee Nazionâl[cambie | modifiche il codiç]
Le riunion inaugurâl dai Stâts Gjenerâi si ten i 5 di mai dal 1789 in une sale dal Hôtel des Menus-Plaisirs a Versailles , tancj esponents dal tiarç stât viodin l'oteniment de rapresentance dople une rivoluzion za pacificamenti otignude , ma , segont un protocol procedurâl scrit tal timp passât , fo evident tal imediât che in te realtât al jere stât otignût une vore mancul.
Cun il discors iniziâl di Luîs XVI , di Charles Luis François Paul de Barentin e di Necker , i deputâs dal tiarç stât no sintin par nuje fevelâ des riformis politichis tant spietadis , ma si fevelave nome di cuestions finanziaris.La cuestion dal passaç dal voto par ordin al voto par cjâf no ven menzionade e il tiarç stât capîs che la rapresentance dople servive a pôc , parce veve nome un significât simbolic: le votazion si sarès disvuelte par ordin come in tal passât e daspo vê deliberât , le votazion coletive al varès pesât come chel di un dai doi stâts.Nobiltât e clero , pur no jessint favurevui a l'assolutism reâl , savevin ben che , con il voto par cjâf , varessin piardût pui podê tai confronts dal tiarç stât rispiet a chel che varessin vuadagnât de cort reâl.Cirint di evitâ le cuestion de rapresentance politiche e fasint attenzion nome parsore ls problematichis finanziaris , il re e i sôi ministris sotvalutin le situazion ; cuant Luîs XVI al dîs di si finalmenti a lis domandis dal tiarç stât , simpri pui insistentis , di discuti parsore dal sisteme di votazion , al pareve a ducj che il re al fôs stât obleât , puitost che al fôs stât un regâl gjenerôs che varès convinçût le popolazion de buine volontât dal re.
Il 6 di mai , invezit di afrontâ le cuestion finanziarie come al veve domandât Luîs XVI , i trê stâts scomencin a discuti parsore le organizazion de legjslature.I deputâs dal tiarç stât votin a l'unanimitât le sielte dal voto par cjâf e si autoproclamin Deputâts dai Comuns , fasint intindi cun chest , di refudâ il titul di rapresentants di un ordinpar divignî rapresentants de nazion.Chest al fo un ât rivoluzionari al cuâl le nobiltât rispuint disintsi favorevule al voto par ordin , il clero al fâs le stesse robe .Daspo une situazion di paritât durade un mês , il 10 di zuign , i deputâs dai Comuns ivitin i delegâts dai âtris ordins a fâ une verifiche dal podê in une assemblee.L'invît ven prime refudât de nobiltât , ma daspo al vên acetât da un numar simpri pui grant di deputâs dal bâs clero fin cuant il 15 di zuign , par iniziative dal abât Sieyès ( che al faseve bande dal clero elèt par rapresentâ il tiarç stât ) i Deputâs dai Comuns decidin di scomençâ i lavôrs .Il 17 di zuign 1789 , il vecjo tiarç stât complete il procês di verifiche deventant l'unic ordin dal podê legalizât.Al cjape ancje il nom di Assemblee Nazionâl , cun l'intent di identificâ une asseblee , no pui dai stâts ma dal popul.Il 19 di zuign il clero , che veve jenfri di lôr plevans che vevin a cûr lis problematichis dai contadins , al vote a favôr de Assemblee Nazionâl.
Assemblee Nazionâl Costituente[cambie | modifiche il codiç]
Le Assemblee Nazionâl cîr daurman di vuadagnasi i favôrs dai oms che vevin il capitâl necessari par finanziâ il debit public.Declare illegâlis dutis lis tassis esistentis ancje se vegnin votadis e dopradis par dut il timp de riunion de assemblee atuâl.Ven ancje istituît un comitât di sussistence par fâ front a le mancjance di robe di mangjâ e par dâ cussì un jutori a le int che veve bisugne.Chestis manovris dan fiducie al sisteme finanziari francês.
Le nobiltât , che veve notât che il clero al veve scomençât a jessi pui dongje ai Comuns , al proteste cun il Re , disint che le sopresion dai ordins varès , no nome mitût in discussion i dirits e il destin de nobiltât , ma ancje chei de monarchie stesse.Le nobiltât , che fo la prime a volê la convocazion dai Stâts Gjenerâi , sperant di eliminâ la monarchie assolude , tornin cussi' a jessi sot de iniziative dal Re , che garantive la esistence de nobiltât stesse .Luîs XVI , influenzât dai sôi consilîrs , acete l'invît de nobiltât , e al decît di anulâ ducj i decrêts fin cumo' atuâts de Assemblee Gjenerâl , cirint di ripuartâ di gnûf le separazion dai ordins , e le imposizion che lis riformis fossin emanadis nome dai Stâts Gjenerâi restaurâts.
Il 20 di zuign dal 1789 , il Re ordene le sierade de sale dulâ le Assemblee tignive lis reunions , con le scuse di fâ lavôrs di manutenzion , cirint in cheste maniere , un impediment a lis reunions.Le Assemblee Nazionâl , parsore une propueste dal deputât Joseph-Ignace Guillotin , sposte lis sôs deliberazions , in une sale dongje , doprade par zuiâ a balecuarde , indulâ i deputâts giurin di no separâsi pui in nissun câs , e di tegni riunions simpri , se lis circunstancis lu domandavin , fin cuantle Costituzion francêse no fôs stade stabilide e afermade (giurament de balecuarde).Il 22 di zuign le Assemblee Nazionâl ven privade ancje de sale dal zûc de balecuarde , ma lis riunions si tegnin in te glesie di Saint-Paul-Saint -Louis , dulâ i rapresentants dal clero si zontin a l'Assemblee Nazionâl.Il sfuarç de monarchie par ripristinâ il vecjo ordin al serf nome a fâ gambiâ i aveniments in maniere pui rapide.Il 23 di zuign il Re , fevelant ai rapresentants dai trê stâts , declare la sô volontât di lassâ le distinzion dai ordins e gjavâ la costituzion dai Comunsin Assemblee Nazionâl.Al declare ancje che se le Assemblee lu vês bandonât , lui al varès continuât a fâ il ben dal popul ancje cence i jê.Siarant il sô discors , il Re ordene la dispersion di ducj i deputâs , ma al ven ubidît nome de nobiltât e dal clero.In tai trê dîs che vegnin , le Assemblee viôt il sô organic ingruessâsi simpri di pui.Il 25 di zuign , 47 rapresentants de nobiltât , zontin le Assemblee , jenfri di lôr al è ancje il Duche di Orléans.
Luîs XVI fâs ammission dal faliment de sô iniziative e il 2 di zuign invite in maniere ufficiâl le nobiltât e il clero a zontâ le Assemblee Nazionâl.Il clero acete daurman ma le nobiltât refude con indigniazion.Scomence in cheste maniere le orare di scancelazion dal vecjo ordin e il 7 di luj , fo elèt un comitât par le elaborazionde Costituzion.Doi dîs daspo , le Assemblee Nazionâl si proclame Assemblee Nazionâl Costituent.Al restave simpri le possibilitât di un cuintricolp militâr.A testemoniance di chest al fo il rivâ di un grant numar di militârs dongje Versailles , Paris , Sèvres e Saint Denis.Cualchit deputât spaventât , al decît di dâ lis dimissions.


text:
FIESTE DE PATRIE DAL FRIÛL - 2015 Program des manifestazions ator pal Friûl
MERÊT DI TOMBE – Centri sociâl San Leonardo
Aes 20.30 – Serade culturâl inmaneade de Aministrazion comunâl cu la presentazion dal libri “Niente è perduto – Nuie al è pierdût” di Guido Sutto e Otto D’Angelo, Edizion Chiandetti. La presentazion de opare, che e mostre une testemoneance uniche de civiltât contadine dal Friûl tal Nûfcent, e vignarà fate dai autôrs, compagnade di intervai par cure de Associazion culturâl “I Viandants”.
LUNIS AI 30 di MARÇ
TISANE – Centri Polifunzionâl
Aes 18.00 – Scree de mostre “Friûl (IN)Storie” cun Pier Carlo Begotti, curadôr de esposizion. La mostre e presente su panei bilengâi furlan/talian la storie dal Friûl de ete preistoriche fin ae fondazion de Regjon Friûl Vignesie Julie e e restarà vierte fint ai 17 di Avrîl tai oraris di viertidure de Biblioteche Civiche.
MIERCUS 1 di AVRÎL
MERÊT DI TOMBE (Pantianins) – Scuele primarie “C. Colombo”
Aes 11.00 – Presentazion dal “Piçul gjornâl dai fruts” realizât dut par furlan dai fruts de Scuele primarie di Pantianins.
VINARS AI 3 di AVRÎL
MONTENÂRS – Biblioteche “Pre Checo Placerean”
Aes 10.00 – Inaugurazion de gnove Bibliotece comunâl e cerimonie di donazion de Sacre Bibie (version in marilenghe) di bande de Provincie di Udin ae Biblioteche che e puarte il non dal ilustri concitadin di Montenârs Pre Checo Placerean.
CIVIDÂT – Municipi
Aes 13.00 – Cerimonie di donazion de Sacre Bibie (version in marilenghe) di bande de Provincie di Udin ae Biblioteche comunâl ae presince dal president de Aministrazion Provinciâl Pietro Fontanini e dal sindic di Cividât Stefano Balloch.
BASILIAN – Sale conseâr
Aes 17.00 – La Aministrazion comunâl e inmanee la iniziative “Flabis inte cjase dal Sindic” – flabis e zûcs par fruts cul Magjic Adrian.
UDIN, Vie Grazzano – Museu Etnografic dal Friûl
Aes 17.30 – La Associazion culturâl Furclap, tal ambit dal program di MUSEO ATTIVO 2015 e inmanee un percors teatrâl e musicâl dal titul “Tegnimi simpri tal cûr, gno Friûl”, une conte scrite di Claudio Minotti che e trate des tematichis e des peculiaritâts dal Friûl e dai furlans, jenfri mûts di dî, valôrs e difiets, ironiis e malincuniis. Si podaran ancje cjatâ artiscj tant che Gigi Mestroni e Beppino Lodolo e atôrs tant che Chiara Venturini, Gianni Nistri, Giorgio Merlino e Claudio Minotti. La jentrade e je libare ma i puescj a son limitâts (si consee di prenotâ scrivint a info@furclap.it)
FAEDIS – Sale conseâr
Aes 20.30 – L’A.P.S. Pro Loco Faedis e il Comun di Faedis a organizin une serade culturâl cu la proiezion dal documentari “Il Paesaggio Friulano nel documentario cinematografico (1910-1969)”.
SABIDE AI 4 di AVRÎL
COLORÊT DI PRÂT – Vie Asilo, 9
Aes 18.00 – Scree de mostre di piture di Bob Passantino, pitôr e scultôr furlan di Pasian di Prât e presentazion dal libri di Andrea Peressoni “Celtic roads. Su lis olmis dai celtics”. Iniziative par cure de Pro Loco di Colorêt di Prât.
LUNIS AI 6 di AVRÎL
REMANZÂS – locâl “Tozmania” (s.s. 34 Udin-Cividât)
Aes 20.00 – “Karaoke par furlan – prime edizion” – event musical inmaneât e promovût de Associazion culturâl “Numar Un” cul intent di svicinâ i zovins talents musicâi a la marilenghe. Sfide e proclamazion dal vincidôr dal premi “Karaoke par furlan”, ospit d’onôr Toni Merlot.
Celebrazion uficiâl de Fieste de Patrie
CIVIDÂT
Aes 10.30 (Domo di Sante Marie Assunte) – Sante Messe par furlan celebrade dai rapresentants des trê Diocesis dal Friûl
Aes 12.00
Leture de Bole dal Imperadôr Indrì IV. Intervents des autoritâts e esibizion dal coro dai fruts “Antony David Liberale” cun cjants par furlan
Tal cas di brut timp la celebrazion si tignarà inte Glesie di S. Francesc
Daûr vie, gustâ furlan intai ristorants convenzionâts (Locanda Al Pomo d’Oro, Piazzetta S. Giovanni, 20 - “Menù dal Patriarcje”) – Par prenotazions telefonâ al n. 0432.731489
Tal dopodimisì – Il tradizionâl “Zûc dal truc” cun animazions intes placis de citât
ALTRIS APONTAMENTS A CIVIDÂT
- Monasteri di Sante Marie in Val: Mostre fotografiche di Andrea Solero “Aspettando Papa Francesco” (fint ai 12 di Avrîl – orari: 10.00-18.00) – jentrade libare
- Monasteri di Sante Marie in Val – Glesie di S. Zuan: Mostre d’art “Via Crucis” par cure dal Centro Friulano Arti Plastiche (fint ai 2 di Mai – orari: 10.00-18.00) – jentrade libare
- Monasteri di Sante Marie in Val – sale didatiche: Mostre di ilustrazions sui Langobarts di Tommaso Levente Tani (fint ai 30 di Avrîl – orari: 10.00-18.00) – jentrade a paiament
- Monasteri di Sante Marie in Val – Sacrestie de Glesie di S. Zuan: Mostre “Ritorni Preziosi” (fint ai 20 di Jugn – orari: 10.00-18.00) – jentrade a paiament
- Glesie di Sante Marie dai Batûts: Mostre “Frammenti di Memorie – Cividale del Friuli e la Società Operaia durante la Prima Guerra Mondiale” (fint ai 6 di Avrîl – orari: 10.00/13.00 – 14.30/18.00) – jentrade libare
Mostre personâl dal artist Giorgio Benedetti pai siei trente agns di ativitât (dai 10 di Avrîl ai 3 di Mai – oraris su www.cividale.net) – jentrade libare
- Biblioteche civiche (Piazzetta Chiarottini): esposizion di riproduzions di documents di archivi de epoche patriarcjâl e di libris sul Friûl (dai 3 di Avrîl ai 4 di Mai: dal lunis al vinars, orari 14.30-19.00, martars e joibe 10.30-12.30)
- Sede SOMSI (Foro Giulio Cesare, 14): Mostre “La Pratica del Bene e l’attività solidale della Società Operaia e di Mutuo Soccorso di Cividale” (dai 3 ai 11 di Avrîl – orari: 10.00-18.00) – jentrade libare
VISITIS A LA CITÂT
- Templut Langobart e Monasteri di Sante Marie in Val (patrimoni mondiâl dal UNESCO): viert cun jentrade a paiament des 10.00 aes 18.00
- Museu Archeologjic Nazionâl: viert cun jentrade a paiament des 9.00 aes 14.00
- Museu Cristian e Tesaur dal Domo: viert cun jentrade a paiament, orari 10.00/13.00 – 15.00/18.00)
- Domo di Sante Marie Assunte: viert al public des 11.30 aes 17.00
- IPOGEO CELTICO: par visitis libaris domandâ al Informacittà di Place Paolo Diacono
- La Farie Geretti – il laboratori dal fari: vierte par cure de SOMSI
Informazions:
Infomacittà, Piazza Paolo Diacono, tel. 0432.710460 (inte zornade dai 6 di Avrîl viert cun orari 10.00/13.00 – 15.00/17.00)
www.cividale.net – Ufici Culture, tel. 0432.710350
MARTARS AI 7 di AVRÎL
TUMIEÇ – Sale multimediâl dal Museu Gortani
Aes 18.00 – “Tumieç inte Patrie dal Friûl” incuintri di furlanetât cun comemorazion storiche de fondazion dal Stât Patriarcjâl, ricuart dai poetis Amelia Artico e Federico Morocutti, presentazion dai libris furlans publicâts tal 2014 a Tumieç. Moments musicâi cun Gigi Maieron. Iniziative inmaneât de Nuova Pro Loco Tolmezzo in colaborazion cu la Universitât de Tierce Etât de Cjargne, la Redazion “Ladins dal Friûl, “Union Scritôrs furlans” e la Aministrazion comunâl. Ae fin de serade piçul rinfresc.
MIERCUS AI 8 di AVRÎL
CIVIDÂT – Teatri comunâl Adelaide Ristori
Aes 10.30 – Presentazion dal libri “Il Diavolo e la Gubana/Il diaûl e al gubane” par cure de Biblioteche civiche cul finanziament de ARLeF, intervents di Chiara Carminati e Pia Valentini
JOIBE AI 9 di AVRÎL
SAN ZUAN DAL NADISON – Vile De Brandis
Aes 16.30 – La Biblioteche civiche Villa De Brandis e invide i fruts jenfri i 4 e i 10 agns a “Cumò ti conti”, storiis e contis par furlan. La jentrade e je libare e gratuite.
MERÊT DI TOMBE (fraz. Tombe) – ex latarie
Aes 19.30 – Presentazion dal libri “Celtic roads. Su lis olmis dai celtics” di Andrea Peressoni. Iniziative par cure de Associazion culturâl “La Grame”.
VINARS AI 10 di AVRÎL
SEDEAN – Biblioteche
Aes 16.30 – Inte suaze dal progjet “Nassûts par lei” la Aministrazion comunâl di Sedean e inmanee la iniziative “Besties? Yes: Best!”, une ore di conte pai fruts dai 3 ai 7 agns cun leturis par furlan.
CJARLINS
Aes 19.00 – Inte glesie di Cjarlins messe cul popul celebrade di pre Elia Leita e compagnade dal Grop Corâl di Cjarlins diret de M.e Giulia Zucchetto.
Aes 19.45 - Corteu cu la Gnove Bande di Cjarlins direte dal M.i. Flaviano Martinello e deposizion di un zei di rosis tal Monument ai Muarts in vuere par cure dal Grop Alpins di Cjarlins e intal Monument ai Muarts sul lavôr par cure dai Volontaris de Protezion civîl comunâl
Aes 20.30 (sale parochiâl) – Sunadis e cjantadis furlanis cu la partecipazion de Gnove Bande di Cjarlins e dal Grop Corâl di Cjarlins.
Otave edizion de consegne dal premi “Britule di Arint” promovude de Clape Culturâl di Cjarlins e Sarvâs e presentazion dal librut bilengâl furlan/talian “La Clape 2015”. Daspò licôf
S. DENÊL (Vilegnove) – Glesie di Sante Marie
Aes 20.30 – “Che il Signôr al fermi la vuere, che il gno ben torni al paîs” cjantis, leturis e pinsîrs par no dismenteâ, cu la partecipazion dal grop corâl Vôs di Vilegnove. Iniziative inmaneade de Biblioteche Guarneriane.
BASILIAN – Centri civic di Vile Zamparo
Aes 20.45 – Serade culturâl inmaneade dal Comun di Basilian dal titul “I volti spirituali del Friuli”: video-documentari di Marco D’Agostini.
FLAIBAN – Centri sociâl
Aes 20.45 – La Pro Flaibano in colaborazion cul Comun di Flaiban e inmanee “L’incuintri de vierte: 1077-2015, 938 agns de Patrie dal Friûl” omaç a Celso Cescutti, ilustri concitadin flaibanês, poete e musicist. Leture seniche dal Teatro Incerto cu la partecipazion dal grop vocâl feminîl “Euterpe” e de compagnie teatrâl “Picje e dispicje”, presentazion par cure dal dot. Flavio Vidoni.
SPILIMBERC – Teatri Miotto
Aes 21.00 – Spetacul teatrâl dal titul “Tre Zovini” par cure dal CSS di Udin. Scrit di Massimo Somaglino e Carlo Tolazzi, ispirât ae conte Na dì di vora di Novella Cantarutti e interpretât di Chiara Benedetti, Sara Rainis e Aida Talliente, cu la regjie di Massimo Somaglino.
Jentrade libare
SABIDE AI 11 di AVRÎL
MUÇANE – Sale parochiâl “San Vitale”
Aes 11.00 – “Li orbi de Mozana” spetacul teatrâl par cure dal Teatri Nazionâl Furlan (T.N.F.) pes scuelis mediis dai comuns di Muçane, Cjarlins e San Zorç di Noiâr.
Aes 18.30 – Presentazion dal libri “Li orbi de Mozana” cu la partecipazion dal autôr Renzo Casasola e dal dot. Roberto Tirelli. Daspò leturis senichis e moment musicâl par cure dai “Luna e un Quarto”.
VILDIVAR – Sale conseâr
Aes 20.30 – Il Comun di Vildivar cu la colaborazion de Pro Loco Romans di Vildivar “Lis Aghis” al presente “3 di Avrîl 1077 – La Patrie dal Friûl e il teritori”, une serade culturâl coordenade di Paolo Bortolussi cul intervent di Franco Gover che al contarà di “Chei di Pansìn” (Don Domenico, i inzegnîrs GianBattista e Giulio, il fisic Ettore Jr. de famee Pancini) e cu la partecipazion musicâl dal coro “Aghe Frescje” diret de Mestre Guerrina Virgili.
SAN ZUAN DAL NADISON – Sale polifunzionâl
Aes 20.30 – La Associazion Pro Loco “Pro San Giovanni” e organize la “Fieste Furlane”, cu la esibizion da grop teatrâl “Lis Anforis” di ‘Sevean. Inte ocasion a vignaran premiâts i buteghîrs e operadôrs economics che par tancj agns e àn savût tignî vive la lôr ativitât sul teritori. Ae fin cene furlane par ducj i partecipants.
DOMENIE AI 12 di AVRÎL
S. VÎT DI FEAGNE – ex Cjase Schiratti
Aes 18.00 – Serade culturâl inmaneade de Aministrazion comunâl cu la presentazion dal libri “Il segreto della biblioteca” di Fedora D’Angelo (un zâl scrit par talian e par furlan ambientât in Friûl).
CJASTEONS DES MURIS – Aree ricreative don Aldo Sepulcri
Aes 18.00 – Serade culturâl inmaneade dal Gruppo Teatro Concerto “Le Scuelute” cu la proiezion di doi filmâts dal progjet “Farcadice”. Audiovisîfs su la memorie de emigrazion furlane cu la regjie di Carlo Della Vedova e Luca Peresson (Colonia Caroya in Argjentine e Toronto in Canada).
LUNIS AI 13 di AVRÎL
TISANE – Centri Polifunzionâl
Aes 20.30 – Il Comun di Tisane al inmanee une serade culturâl cu la proiezion dal cine “Gli Ultimi” di David Maria Turoldo cul intervent critic di Giorgio Placereani dal CEC di Udin e il coment dal gjornalist dal Messaggero Veneto Nicola Cossar.
CODROIP – Biblioteche civiche Don Gilberto Pressacco
Aes 20.30 – “La COMUGNE n. 25” – imagjinis, contis e traduzions te riviste di leterature furlane contemporanie. Presentazion dal ultin numar de riviste leterarie in lenghe furlane (edizions Kappa Vu) par cure di Pauli Cantarut, leturis di Luca De Clara e Giacomo Trevisan.
MARTARS AI 14 di AVRÎL
LISTIZE – Vile Bellavitis
Aes 20.30 – Rievocazion de ricorence dai 3 di Avrîl dal 1077 e presentazion dal libri su Tiziano Tessitori, pari fondadôr de Regjon Friûl Vignesie Julie, curât dal prof. G. Ellero. Serade culturâl inmaneade de Aministrazion comunâl di Listize.
MIERCUS AI 15 di AVRÎL
LUCINîS – Sede centrâl C.R.A. (Sale Mons. Luigi Faidutti)
Aes 20.30 – La Associazion “Furlans dal Gurizan” in ocasion des celebrazions de Fieste de Patrie e organize une cunvigne cu la presentazion dal libri “G.I. Ascoli” de Golaine di studis sul Autonomisim dal Istitût ladin furlan “Pre Checo Placerean”, relazion par cure dal prof. G. Ellero e dibatit cui partecipants.
SABIDE AI 18 di AVRÎL
CODROIP – Teatri civic Benois-De Cecco
Aes 9.00 – “MARILENGHE & MARISCUELE – seconde zornade de scuele furlane” Seminari par cure dal Comun di Codroip, dal Istitût comprensîf di Codroip e de Societât Filologjiche Furlane. Daspò dai salûts des autoritâts, intervents di Rosalba Perini, dal dot. Mario Dutto, president dal Comitât sientific IPRASE di Trent e di Sara Moling dal Istitût Ladin “Micurà de Rü”.
La seconde part dai lavôrs (des 11.15 aes 13.00) di davuelzarà lì de Biblioteche civiche Don Gilbero Pressacco cun laboratoris didatics.
LUNIS AI 20 di AVRÎL
CODROIP – Biblioteche civiche Don Gilberto Pressacco
Aes 20.30 – “Nuie al è pierdût” –Savês, tradizions, crodincis e religjositât intun Friûl antîc e savi. Presentazion dal libri di Guido Sut cui cuadris dal pitôr Otto D’Angelo (Chiandetti editôr) par cure de Associazion “I Viandants” di Basilian
LUNIS AI 27 di AVRÎL
CODROIP – Biblioteche civiche Don Gilberto Pressacco
Aes 20.30 – “Art e glesie in Friûl” di Luzian Verone – Un viaç straordenari te storie de art sacre in Friûl. Presentazion dal libri (Societât Filologjiche Furlane) par cure di Gabriele Zanello, natîf di Mortean e docent di storie e filosofie tal Liceu di Codroip.
MIERCUS AI 29 di AVRÎL
UDIN – ‘Seminari arcivescovîl (sale ex Scrosoppi)
Aes 15.30 – Il circul culturâl Valussi al inmanee une conference sul teme “Furlan: lenghe o dialet?”. Al fevelarà il professôr Franco Finco.


text:
11 dic 2007
Ducj Cûl-Friûl?
-Hei, al dîs un, sa tu âs voe di cagâ a tu âs di cagâ in te bûse.
-Viôt che jo o ai imparât a cagâ te universitât, aé le bûse ch'a no é ben fate. Al dîs chel âltri.
O scomenci il post mostrant il cûl par dî che ancje se un al savarês fâle a traviers de bûse di une sieradure al sarès simpri dome une cagade. O mi referís a une discussion politiche come tantis insavonadis in tun blog chi dongje indulà che il sogjet al ere: Strasold vaial o no vaial vie? Fasial o no fasial un gnûf partît ? E che come simpri, nissun al a rispuindût diretamenti. Al si varès amancul podût cjacarâ sul fat che in Italie a indé bielzà plui partîts che in dute l'Europe o al massim che Strassold al a dât al so non il sinonim predestinât...
Ma no, o sin simpri tal stès casin di Friûl indulà che invesit di metisi insiemit par decidi sul cemût sblancjâ i mûrs par disinfetâiu a si si met a discuti sù le maniêre di sporcjâiu ancjemó di plui cagant cun plui distinzion come se le miarde di diestre a sarès plui profumade di chê di sinistre. Daspó, eco il bidel ch'al rive e invesit di netâ il cesso e tirâ le âghe al zonte un distinguish coreot in premi:-)
Nus mancje dome il pape, ma a pene che le miarde a sarà santificade o varin vût dut.
Al é 40 agns che Pasolin al diseve ch'a si ere in te decadence. S'al tornarès cumó al disarès ch'a ind'é l'inquisizion. A tu cji fâs impicjâ sa no tu cjacaris di alc di stupit. Par chest, come pal teoreme di Pasolin, o speri di vinci il prin premi de asociazion catoliche cuant ch'o fasarai il gno film. Pal moment o scuen contentâmi di scrivi il scenari.
2 commenti:
- ILfurlanist ha detto...
-
Dai che al va daûr a la tô propueste: 3 gnûfs partîts pal Friûl. Strassolt al sarès il prin. Atis doi e o sin a puest :-D
- 11 dicembre 2007 22:12
- Jaio ha detto...
-
Un frut al é daûr a sglonfâ un balon. E al sofle, al sofle, al...
BUM! Il balon al sclope e il frut al tache a vaî tignintsi un vôli. Sô fradi ch'al é donje, prime al rit e po al và a consolâlu parcé ch'al s'indacuarç che so fradi a si é fat mâl in tun vôli...
-...E di ce colôr erial il balon?
A i domande:-)
Parcé chiste storiute?
Mah, viôt sa no tu puedis ilustrâle cun trê vignetis tai Gnognosauros.
A nol impuarte cui ch'al é il prin fradi o il secont e cui ch'al somee di plui a te o a me. Baste ch'al cj'inspiri alc. Se une monade al puès inspirâ un capolavôr, cuissà un capolavôr ce ch'al podarès inspirâ. A bon entendeur, salut:-)
- 12 dicembre 2007 06:07


text:
Il Centri di investigazions sociologjichis de Galizie al à publicât che al è pôc un studi su la situazion linguistiche e identitarie dal paîs. Il 50,3 dai citadins al calcole il galizian di marilenghe, il 24,2% al declare di sintîsi ad in plen bilengâl galizian – castilian, e il 24,9% al ten di lenghe mari il castilian. Sul front identitari, la plui part dai intervistâts (7 su 10) si sint sei galiziane che spagnole, il 20% si sint plui galizian che no spagnûl, il 3,8% si declare dome galizian e il 3% dome spagnûl. Di un pont di viste politic, il 62% des personis sintudis e à declarât di judicâ positîf il nivel di autonomie cumò in vore.
Cualchi zornade plui tart a son stâts comunicâts ancje i risultâts de inchieste dal 2008 sui ûs linguistics de popolazion fate dal Istitût di statistiche de Catalogne (Idescat). Achì, il 57,9% de popolazion al dîs che la sô lenghe di ogni dì e je il castilian e il 47,6% che e je il catalan (uns 12% de int, di fat, lis calcole dutis e dôs di ordenariis). Di segnalâ ancje che par cuasi il 2% dai residents la lenghe di ogni dì e je chê arabe e pal 0,5% e je il romanì (lenghe dai rom). Rispiet a cinc agns indaûr l’ûs abituâl dal catalan al à fat dai pas indaûr (-4%) e chel dal castilian al è cressût (+6%). Lis percentuâls a cambiin un pôc se si fâs riferiment ae prime lenghe dai residents: pal 58,8% e je il castilian, pal 35,4% il catalan, pal 2,6% l’arap, pal 0,9% il romanì, e pal 0,6% il galizian. L’aranês (varietât ocitane ricognossude in Catalogne) al è la lenghe mari di 3.200 personis, ma e ven doprade ogni dì dome di uns 2 mil di lôr.
Font: Eurolang, 25/06/09; Avui, 30/06/09; Món Divers, 30/06/09


text:
venerdì 13 maggio 2011
Asolo Prosecco DOCG Superiore
3 commenti:
- Dame mit Fächer ha detto...
-
No vevin par nie la muse di jessi boins, i ventaglietti da la confezion dal supermarket. Ma il fat che la fabriche si cjate a Asolo e che cui ca ju prodûs al puarte il cognon da la me bisnone, ju ai comprâts istès. Pessime cualitât, come co vevi intuît, cuntun savôr miscliçât di friture. Epûr dut chel cal ven di Asolo a mi atire simpri, parcè la bisnone a jere nade alì e mio pari spes al contave che alì a je la tombe di Eleonora Duse. Sa no bastàs a jerin dôs agnis vedranis ca non volevin chi mi cjalàs ta un spielut ca tignivin parsore di une mensolute parcè, mi disevin, che jo puarti il non di une sante da la nestre famee, nade ancje je a Asolo, e fondadore di un ordin religjôs.
No mi reste, alore, che cercjâ ancje il vin!
- 14 maggio 2011 15:24
- spirt di vin ha detto...
-
Une cuestion "spiritose": i vins in degustazion no erin in vendite a Rome. Bisugne domandà al consorzio e provà a viodi dulà cjata chestis produzions...
I presis eri comprindus tra 7 e 14 euro se no mi visi mal.
- 15 maggio 2011 21:20
- prof.gobbi ha detto...
-
Chiste volte al è DIVERTENTE, ma istès INTERESSANTE.
Mi displâs di no velu cerçjâd, ma se ju çjati a Rome tal fâs savé.
Mandi ninine.
- 21 maggio 2011 08:18


text:
Gmail,
il servizi di pueste eletroniche di Google, al è cumò disponibil
ancje par gaelic irlandês. La iniziative e je partide di un
professôr de universitât di St Louis, in Missouri, che cul lavôr
di vot tradutôrs e il contribût di diviers volontaris ator pal mont
al à voltât par gaelic i 60 mil tra tiermins e messaçs che a
coventin par garantî il servizi. Puartade insom la traduzion, un
grup di lavôr di Google le à sperimentade par doi mês e cumò le à
metude a disposizion di ducj i utents. Il lavôr fat però no si
ferme dome a Gmail, ma al permet di inzornâ la base di dâts
linguistiche dal archivi condividût di un pocjis des plui grandis
compagniis dal setôr che a puedin cussì zovâsi di chest materiâl
pal svilup di altris aplicazions e slargjâ la presince e la cualitât
dal irlandês su internet.
Font:
Irish
Times,
11/12/14


text:
Il
sassinament di trê militantis dal PKK (Partît dai Lavoradôrs dal
Kurdistan) a Parîs vie pe gnot jenfri i 9 e i 10 di Zenâr al à
jevât la indignazion plui totâl des comunitâts curdis sparniçadis
ator pe Europe, ma presintis massime in Gjermanie e in France. A
pierdi la vite intal atac a son stadis Sakine Cansiz, cofondadore dal
PKK, Fidan Doğan, rapresentante dal Congrès Nazionâl dal
Kurdistan, e Leyla Söylemez, zovine ativiste dal moviment. Lis trê
a son stadis sassinadis a colps di revolvar cun modalitâts che a son
stadis definidis chês di une vere e proprie esecuzion. Intes
zornadis seguitivis manifestazions si son davueltis in diviers paîs
europeans par pandi la rabie, il dolôr ma ancje la determinazion dai
curdis a lâ indenant inte lôr lote. Lis autoritâts francesis, a
tacâ dal president François Hollande, a àn fevelât di crimin
oribil e a àn sigurât che a fasaran di dut par scuvierzi i siei
responsabii. Framieç de comunitât curde e par diviers osservadôrs
internazionâi la ipotesi judicade plui probabile e je chê di un
atac metût in at par sabotâ lis tratativis di pâs che une part des
autoritâts turchis e sarès daûr a imbastî cul PKK.
Font:
La Monde, 10/01/13; The Guardian, 10/01/13


text:
Ai
13 di Dicembar miârs di personis a son tornadis in place a Strasburc
par difindi la autonomie de Alsazie e impedî che si meti in vore la
riforme des regjons a pene fate buine dal Parlament francês che e
previôt la sô fusion cu la Lorene e cu la Champagne – Ardenne.
Dopo des manifestazions des setemanis stadis, i coletîfs alsazians
unîts a àn puartât la lôr proteste denant dal Parlament european
là che une lôr delegazion e je stade ricevude de eurodeputade
alsaziane Anne Sander (UMP) e i à consegnât lis 15 mil firmis
tiradis sù in pocjis zornadis par domandâ che i citadins a puedin
dî la lôr su la fusion par mieç di un referendum popolâr. I
organizadôrs de mobilitazion a son cumò daûr a studiâ ancje la
pussibilitât di un ricors denant des istituzions europeanis par che
la riforme regjonâl e vegni anulade. In place si à viodût ancje
une presince significative di militants dal partît autonomist Unser
Land e di cualchi militant breton. Ta chê stesse zornade, propit in
Bretagne, si àn vûts dai presidis denant des sezions dal Partît
Socialist par protestâ cuintri di chel che al ven judicât un
“tradiment” de bande dai deputâts bretons di chest partît che
no àn votât a pro de riunificazion dal dipartiment de Loire
Atlantiche cul rest de Bretagne storiche.
Font:
Le
Monde,
13/12/14


text:
La eternitât nus sta simpri devant dai voi, cuant che no stin fers e a corìn, plui di un gneur o di ghepart: e baste une ploie un tichinin plui convinte e i neteveris che si corin daûr cence padin, un dispietôs, chel altri sustât, a inrabiâsi dibant.
lunedì 30 marzo 2015
Netedispiets
Scrit di gelo stellato a lis 21:34 0 salvadis che a vevin alc ce dî Etichetis: cuadretuts salvadis
domenica 29 marzo 2015
Aghis doplis a Torce
A Torce, pene fûr paîs, inte strade che e tache lis dôs che a puartin a Flumignan e Talmassons, si tachin e misturin dôs roiis: la roie blancje, e la roie dal puint, dutis dôs che a nassin pôc prin, cjapant sù roiuçs tant che a fossin passizîr che a montin intune curiere; e li, cun tre puints, dôs chiusis e une passerelle, ti somee che lis aghis a sedin il dopli, e ti cor ator una pâs che e je fate di rivocs, e ti stice a no lâ vie, a no tornâ a butâti inte curint malsane de vite sotane dai orlois.
***
A Torsa, appena fuori paese, in una strada sterrata che unisce le due che portano a Flumignano e Talmassons, si congiungono e mescolano due rogge, la Roggia Bianca e quella del Ponte, entrambe nate poco prima, raccogliendo rigagnoli come fossero passeggeri che salgono su una corriera: e lì, tra tre ponti, due chiuse e una passerella, ti sembra che le acque raddoppino, e ti corra intorno una pace fatta di gorghi, e ti spinge a non andartene, a non ributtarti nella corrente malsana della vita, schiava degli orologi.
Scrit di gelo stellato a lis 22:55 0 salvadis che a vevin alc ce dî Etichetis: Puescj
sabato 28 marzo 2015
Sul ôr de strade
Sul ôr de strade
Becote cuissà ce
La badascule
***
Sul ciglio della strada
Becchetta chissà cosa
La ghiandaia.
***
Sul ciglio della strada
Becchetta chissà cosa
La ghiandaia.
Scrit di gelo stellato a lis 17:59 0 salvadis che a vevin alc ce dî Etichetis: haiku par furlan
lunedì 23 marzo 2015
Sfodrât di pensîrs
Scrit di gelo stellato a lis 22:13 0 salvadis che a vevin alc ce dî Etichetis: haiku par furlan
domenica 22 marzo 2015
Cricâ imprisonât
No je fate di gotis, cheste ploie che e à scribiçât la muse dal cricâ de dì, ma di altris musis, rabiosis e musticadis, che a slungjin lis mans une viers di chê altre par strenzilis e bagnâ di plui, e sierâ intune scjaipule come un prisonîr pericolosissim cheste domenie matine e lis sôs cuistions.
Scrit di gelo stellato a lis 17:06 0 salvadis che a vevin alc ce dî Etichetis: cuadretuts salvadis
mercoledì 18 marzo 2015
Orcul e tesaur
A Codroip, pene fûr paîs, se no tu âs voie di jentrâ tal Parc des Risultivis de jentrade principâl, tu âs une altre pussibilitât, di un pôc di timp inca. Tu pois la machine sul puint parsore il Cuar, a man çampe, e cuasi di front, a drete, al tache un piçul percors pedonâl che al puarte al parc. E propit li e je cheste vecje cjase che e ten i pîts te aghe. E a cjalâ chê vodlade, che e sâ di antîc, al ven cuasi di pensâ a un Mulin, e cul voli tu vâs a cirî la ruede. No tu la cjatis: ti reste dome la sugjestion de cjase, misteriose, come se a platàs un orcul o un tesaur.
***
A Codroipo, poco fuori il paese, se non si vuole usare l'ingresso pricipale del Parco delle Risorgive, si ha un'altra possibilità, da un po' di tempo a questa parte. Puoi parcheggiare l'auto sul ponte che attraversa il Corno, a sinistra, e sulla destra, quasi di fronte, inizia un percorso pedonale che porta al Parco. E proprio lì c'è questa abitazione con i piedi ammollo. E a guardare questo scorcio che profuma d'antico, viene da pensare a un mulino, e con l'occhio si va a cercare la ruota. Non la si trova: resta solo la suggestione della casa misteriosa, come celasse un orco o un tesoro.
Scrit di gelo stellato a lis 00:03 0 salvadis che a vevin alc ce dî Etichetis: Puescj
domenica 15 marzo 2015
Fornâs e spiei
Tu lis viodis simpri di lontan, inmagant, e no si sà parcè par tant che ator al sedi sdrume e davoi, lôr a stan dretis, misteriosis, cun plui orgoi che braure; e ancje cuant, come la fornâs a Vilegnove, pene fûr San Zorz, a ti spiin cual che al è il prin spieli dal om, a tremin un pôc, timidis, come a dî che no je colpe lôr se il flum lis lume e lis figote, inamorât cidin e lustri, cence ni fin ni padin.
***
Le vedi sempre da lontano, suggestive, e non si sa come mai, per quanto attorno abbiano solo macerie e scompiglio, loro rimangono in piedi, misteriose, con più orgoglio che supponenza; e anche quando, come la fornace di Villanova, appena fuori San Giorgio di Nogaro, ti svela qual è il primo specchio dell'uomo, tremano un po', timide, quasi a dire che non è colpa loro se il fiume le osserva e le coccola, innamorato silente e splendente, senza né fine né riposo.
Scrit di gelo stellato a lis 09:26 0 salvadis che a vevin alc ce dî Etichetis: Puescj
sabato 14 marzo 2015
Il len dal circ
Rivant a Talmassons de Napoleoniche, di Codroip, ma zirant inte strade blancje, chê che dopo e salte fur li dal campo, tu lu viodis di lontan, di bessôl, sul ôr dal rivâl, che al pâr un contorsionist di chei dal circ; al è li che al regale il sô spetacul, che noaltri o savin jessi fat di fuarpis di vît e sieis, che i àn corût intor dilunc i agns, fasintlu patî, ma nus plâs pensâ che cumò al sedi dome biel, chest len, di cjalâ sentâts sul cifon de canalete, spelant cu la britule un miluç o un naranç.
***
Giungendo a Talmassons dalla Napoleonica, da Codroipo, ma svoltando nella strada sterrata, quella che sbuca vicino al campo sportivo, lo si vede da lontano, solitario, sul ciglio del fossato, che sembra un contorsionista circense: sta lì a regalare il suo spettacolo, e no sappiamo che è fatto di cesoie e seghe, che gli hanno corso addosso lungo gli anni, facendolo soffrire, ma ci piace pensare sia solo bello, ora, quest'albero, da guardare seduti sul cemento, sbucciando con la roncoletta una mela, o un'arancia.
Scrit di gelo stellato a lis 08:25 0 salvadis che a vevin alc ce dî Etichetis: Puescj
mercoledì 11 marzo 2015
Le ombrene che e à di vignî
A Cjarmacis, daûr la glesieute, suntune stradelute che no somee puartâ inniò, un morâl grandonon al pâr platâsi, lassant il voli a colâ sui pâi des vîts, che a parin crôs, e par un marilamp tu pensis al parcè che a àn di vê metût un cimitieri propit li, invezit che pensâ al len, a trop che al è bocon, e a trop pecjât a lassâlu li, a straçâ le ombrene che e à di vignî, cence une polse frescje di regalâ.
***
A Cjarmacis, dietro la chiesetta, per un viottolo che non sembra portare da nessuna parte, un albero enorme sembra nascondersi, lasciando l'occhio a distrarsi sui sostegni delle viti, che paiono croci, e per un attimo si pensa al perché mettere un cimitero proprio lì, invece che pensare all'albero, a quanto è immenso, e a quant'è un peccato che stia lì, a sprecare l'ombra che verrà, senza una fresca sosta da regalare.
Scrit di gelo stellato a lis 00:23 0 salvadis che a vevin alc ce dî Etichetis: Puescj
sabato 7 marzo 2015
çoris spartidis
Il mestri bocon a lei lis çoris, notis estrosis parsore la alte tension, che a trascurin di cambiâ il spartît o butâ vie ogni volte lîs clâfs. Lui nol à une bachete, ma ramascjis: vencs par arcs, peçs par flâts, l'Unvier i à fat otons di clupignârs e pôi. Al ten il timp, un rôl colât.
Scrit di gelo stellato a lis 23:26 0 salvadis che a vevin alc ce dî Etichetis: cuadretuts salvadis
domenica 1 marzo 2015
Di Flambri a Sterp
In dentri, no dongje la strade, a man çampe, che a çampe a stan lis robis bielis, lant di Flambri a Sterp. No son fis come che a podaressin jessi: dôs cjariadoriis a lassin strissis di vueit framieç il viole e il blanc. Chei blancs, po, a son simpri di mancul, plui rârs, ma par una volte o ai miôr chei viole, ancje se son in tancj. No je simpri vere che la reson e stâ de bande dal plui, ma nancje dal mancul.
***
All'interno, non vicino alla strada, a sinistra, che a sinistra stan le cose belle, andando da Flambro a Sterpo. Non folti come potrebbero essere: le tracce di due pneumatici lasciano strisce di vuote in mezzo al viola e al bianco. I bianchi, poi, sono sempre in numero minore, rarefatti, ma per una volta preferisco i viola, anche se sono di più. Non è sempre vero che la ragione sta dalla parte della maggioranza, ma nemmeno dall'altra.
Scrit di gelo stellato a lis 11:19 0 salvadis che a vevin alc ce dî Etichetis: Puescj
Iscriviti a: Post (Atom)


text:
Il
cine intes lenghis minorizadis nol à tant un probleme di produzion,
ma di invisibilitât che al diven de mancjance di atenzion de bande
des istituzions e dal sisteme di distribuzion cumò in vore. E je la
conclusion di un studi svilupât di ricercjadôrs de universitât di
Sant Jacum di Galizie (Santiago de Compostela) che al cjape in esam e
al confronte in particolâr la situazion de cinematografie in
Galizie, Gales e Finlande. Si trate di trê realtâts avonde
diviersis sul plan dai nivei di autoguvier e di status de lenghe
proprie, ma propit il lôr confront al permet di sclarî cemût che
une cinematografie che no dopre une lenghe di comunicazion
internazionâl si cjate pidimentade o fintremai condanade ae
invisibilitât se no je poiade des istituzions cun politichis di
pueste che, dongje di invistiments specifics, a àn di cjapâ dentri
ancje percors e imprescj che a permetin a chestis produzions di jessi
viodudis intai media – a partî des televisions publichis locâls –
e di vê acès ae grande distribuzion.
Font:
Galicia Confidencial,
18/04/16


text:
Laboratoris didatics in lenghe furlane
I laboratoris didatics metûts a disposizion de rêt a son dai incuintris fra un espert esterni e i students di une o plui classis. Inte prime part dal laboratori l'espert al ten une piçule conference in lenghe furlane sul teme dal incuintri, la seconde part e je invezit dedicade a aprofondiments e domandis di bande dai students.
I laboratoris a disposizion pal a.s. 2016/17 a son:
"Un Friûl di mil colôrs"
Lenghe e identitât furlane tant che strument di integrazion.
Cun D. Samba condutôr radiofonic e mediatôr culturâl.
Javier P. Grossutti
"Par desideri di miôr furtune"
Friûl, di tiere di emigrazion a tiere di imigrazion.
Cun J. P. Grossutti ricercjadôr e storic.
Lino Straulino
"Chês di une volte ... chês di cumò"
Il sisteme melodic e metric de tradizion furlane.
Cun L. Straulino musicist e cjantautôr.
Igor Londero
"Taramot '76: memorie e autocussience"
Il moviment des tendopolis inte ricostruzion dal Friûl.
Cun I. Londero ricercjadôr e storic.
Luca De Clara
"I mosaics dal paviment de basiliche di Aquilee"
Storie e interpretazions a confront.
Cun L. De Clara gjornalist e insegnant.
Franco Finco
"Il non dal to paîs"
Storie toponomastiche dal Friûl.
Cun F. Finco ricercjadôr e insegnant.
Carli Pup
"Chê altre Europe"
Comunitâts minorizadis e minorancis linguistichis inte UE.
Cun C. Pup gjornalist radiofonic.
Walter Tomada
"Friûl e Italie"
150 agns di storie e culture traviers la leterature.
Cun W. Tomada, insegnant e gjornalist.
Marcellino Salvador
"Lis stagjons no son plui chês di une volte"
Valutazions sul cambiaments climatics in Friûl.
Cun M. Salvador, servizi previsions metereologjichis OSMER.
Sergio Nordio
"Ce timp isal doman?"
Metereologjie e previsions dal timp in Friûl.
Cun S. Nordio, servizi previsions metereologjichis OSMER.
Cristina Di Gleria
"Pasolini in Friûl"
Su lis olmis dal poete di Cjasarse.
Cun C. Di Gleria, insegnante.
Marco d'Agostini
"Cine furlan"
La creazion audiovisive. Lengaç veicul di une lenghe.
Con M. D'Agostini, regjist.
Gianfranco Zuliani
"Imparâ a programâ divertintsi"
Laboratori di informatiche creative.
Con G. Zuliani, svilupadôr software.
Michele Polo
"Tabaiâ denant dal public"
Il teatri nus jude a lâ oltri lis nestris dificoltâts.
Con M. Polo, atôr.
Dj Tubet
"Lenghe furlane te musiche contemporanie"
Esemplis di rap e reggae par furlan.
Con dj Tubet, musicist.
Bruzio Bisignano
"Vivi e lavorâ cence fâsi mâl"
La sigurece in sene.
Con B. Bisignano, espert di sigurece.
Ducj i laboratoris didatics a àn une durade di cirche dôs oris.
Par prenotazions e informazions: email: info@lavplu.eu - tel.0432 501598


text:
Il secont turni des elezions politichis in Ongjarie al à consegnât il guvier dal paîs intes mans dal partît di centri diestre Fidesz che al à cjapât cuasi il 68% des preferencis. Si trate pardabon di une vitorie cence precedents dal moment che la formazion vuidade di Viktor Orbán e à otignût 263 dai 386 puescj disponibii in Parlament, ven a dî une maiorance di plui dai doi tierçs che i permetarà di fâ di bessôl des modifichis di nivel costituzionâl. Orbán al à za fat savê che al ponte a “tornâ a fâ sù il paîs” e che al larà a riformâ il sisteme di guvier sei a nivel centrâl che locâl. Tra lis riformis anticipadis si à ancje la leç sui mieçs di comunicazion e su la citadinance pai membris des minorancis ongjaresis che a vivin fûr dai confins dal stât. Il partît socialist (MSZP) che al veve guviernât il paîs la legjislature stade al à cjapât pôc plui dal 15% dai vôts e al è passât di 190 a a pene 59 parlamentârs. Daûr dai socialiscj, cul 12% des preferencis e 47 elets, si à plaçât il moviment di estreme diestre Jobbik che tes elezions dal 2006 nol veve vût nancje un parlamentâr. Il salt indenant di chest partît al spaurìs plui di cualchidun, sei dentri che fûr de Ongjarie, par vie des sôs posizions che a son judicadis xenofobis. Chest moviment, leât ad in dopli cul grup paramilitâr Magyar Gárda metût fûr leç tra il 2008 e il 2009, al à palesât plui voltis ategjaments discriminatoris tai confronts dai rom che a rapresentin la plui grande minorance dal paîs (passe 200 mil daûr dal ultin censiment, ma stimis a fevelin fintremai di un milion di personis). Nol è un câs che propite la poie di Jobbik e vedi permetût la elezion al secont turni dal candidât indipendent Oszkár Molnár butât fûr di Fidesz pes sôs declarazions ferocis cuintri dai rom. Intal gnûf Parlament ongjarês al à rivât a jentrâ dome un altri partît, si trate dal LMP: un moviment ecologjist e di çampe che al à cjapât pôc plui dal 4% des preferencis e al à elet 16 dai siei rapresentants.
Font: Budapest Times, 26/04/1